ИнтерФУТБОЛ :: Эктор Купер: "Мақсадимиз – Осиё кубогида ғалаба қозониш"\nЭктор Купер: "Мақсадимиз – Осиё кубогида ғалаба қозониш"\nДастлаб бош жамоамиз устози Осиё кубогига олиб борилаётган тайёргарлик жараёни, бўлиб ўтган йиғинлар хусусида ўз фикрларини билдириб ўтди:\n- Австралияда ўтказган йиғинимизда бўлиб ўтган учрашувлардаги натижалар ижобий бўлмаганини таъкидлай оламан. Лекин ўртоқлик ўйинлари ва йиғинлар мавжуд муаммоаларни кўриб, билиб олиш учун яхши имконият ҳисобланади. Секин-аста мана шу камчиликларни бартараф этган ҳолда Осиё кубогига яхши ҳозирлик олиб боришга уринамиз. Осиё кубогидан умидларимиз катта.\nШуни алоҳида таъкидлашим жоизки, мен ҳар қандай ўртоқлик ўйини ёки расмий учрашувга бир хил ёндошаман. Лекин ўртоқлик ўйинларининг яхши жиҳати шундаки, ўзингизда мавжуд имкониятдан келиб чиқиб, янги тактикаларни синаб кўриш мумкин. Балким менинг ўйин услубим кимгадир ёқмаётган бўлиши мумкин. Агар ўзим хато қилганимга амин бўлсам, ўз услубимни ўзгартиришим ҳам мумкин. Мен буни тўғри қабул қиламан.\nОсиё кубогига таркиб танлашда урғу фақатгина ноябрда бўлиб ўтган йиғинда қатнашган футболчиларга қаратилмайди. Шу пайтга қадар ташкил этган барча йиғинлар давомида бир қатор футболчиларни ўз кўз остимизга олиб қўйганмиз. Қoлаверса, ҳали олдинда яна битта ўқув-машғулот йиғинимиз мавжуд. Балким мухлисларимиз, Осиё кубогига борадиган таркибда умуман янги номларни кўришлари ҳам мумкин бўлади.\n- Мақсадимиз Осиё кубогида ғалаба қозониш. Қандай тактика асосида майдонга тушишимиз ҳақида гапириб ўтирмаган бўлар эдим. Асосийси мухлислар учун қайд этиладиган натижа муҳим. Биз ҳам мавжуд таркибдан келиб чиққан ҳолда, зарур тактик услубда ўз ўйинимизни шакллантирамиз. Энг муҳими - ўйинимизда мувозанат бўлса бўлгани.\nЎйинчилар мен талаб қилаётган жиҳатларни бажаришга қодир. Уларнинг маҳорати менинг талабларимни бажаришга етишига кўзим етяпти. Агар менинг талабларим йигитларга мос келмаса, мен ўз талабларимни ўзгартиришим ҳам мумкун. Мен ҳеч қачон ўз талабларимда қаттиқ туриб олмайман, агар зарур бўлса уни йигитларга мослаштиришим ҳам мумкин.\nБаъзан мағлубиятлардан сўнг ҳаммада кайфият тушиб кетади. Лекин мен мураббийлик фаолиятим давомида бунақа вазиятларни кўп кўрганман. Идеал жамоа бўлиш қийин. Насиб этса, ҳали олдинда яхши ўйинлар ва чиройли ғалабаларга гувоҳ бўламиз, дея ўз фикрларини билдирди Купер.\nОчиқ мулоқот тарзида ўтган матбуот анжумани якунига етди. Унинг сўнггида терма жамоамиз мухлислари ҳам мураббийга ўз савол ва тилаклари билан мурожаат этишди. Матбуот анжумани сўнггида барча миллий терма жамоамизга яқинлашиб келаётган Осиё кубогида муваффақиятли иштирок тилади.


Тошкент вилоятининг “Қуёшли” посёлкасидаги канцелярия моллари билан савдо қиладиган улгуржи бозорида Тошкент вилоят прокуратураси текшириш олиб борaяпти.\nБу ҳақда Озодликка микрофонсиз гапирган тадбиркорлардан бири, ўтган йил июл ойида бозорни солиқчилар босганидан буён тинчлик йўқлигини айтади:\n- Ўтган йилда солиқчиларнинг “Бозор гуруҳи” божхоначи ва милиция ходимлари билан бозорни тўсатдан босган ва ўндан ортиқ юк машиналарида товарларни бировдан сўрамасдан олиб чиқиб кетишган эди. Директор ҳам қамалди, бошқа раҳбарлар ҳам. Ҳозир вилоят суди кўраяпти. Лекин текшир-текшир ҳали ҳам тугагани йўқ. “Қора бухгалтерияни” текширишаяпти, деди тадбиркорлардан бири.\nБозорнинг ўзини таништирмаган мулозимларидан бири Озодлик билан суҳбатда айни пайтда бозор собиқ директори ва бошқалар устидан суд бораётгани, айрим кичик раҳбарлар устидан эса ҳукм ўқилганини айтди:\n- Собиқ директор ҳозир қамоқдалар. Суд давом этаяпти. Вилоят прокуратураси текшираяпти. Ҳозир Убайдулла ака ва яна бир киши 6,7 йилга қамалди. Қолган информацияни келсангиз оласиз, деди бозор янги мулозимларидан бири.\nЭзгулик жамияти инсон ҳуқуқи фаоли Шоира Содиқбекова, бозор собиқ директорини Тошкент вилояти Жиноят ишлари бўйича судида гувоҳ сифатида кўрганини билдирди:\n- Чинни бозор раҳбарлари судида қатнашган эдим. "Қуёшли"даги канцелярия бозори директори ҳам гувоҳ сифатида чақирилган эди. У пахта пайтида тадбиркорлардан 100 минг сўмдан пул йиғиб олгани ва пуллар ёрдамчиларга сарфлангани, мардикорга бунча пул бердик, Чинни бозор директори бунча пул сарфлаган, деб гувоҳлик берган эди. Бу пуллар “қора бухгалтерия”дан келиб тушгани¸ албатта¸ судга аён эди. Ўшанда яқинда сиз ҳам бу ишларга жавоб берасиз¸деб намёк қилганди, прокурор. Орадан кўп ўтмай бозорни босишди, дейди Шоира Содиқбекова.\nТошкентлик тадбиркор Жаҳонгир Шосалимов, Ўзбекистонда шакллантирилган иқтисодий реаллик шароитида бирор тадбиркорнинг “қора бухгалтерия”сиз ишлай олмаслигини таъкидлайди:\n- Ўзбекистонда савдо 99 фоиз ғайриқонуний амалга оширилади. Хоҳ Ипподром бўлсин, хоҳ Чинни бозор бўлсин, ҳамма бозорда “қора бухгалтерия”¸албатта бўлади, бусиз иложи йўқ. Чунки қонун билан ишлайман десангиз, фойдангизнинг 90 фоизи олиб қўйилади. Нима учун Баҳо шакар синди, нима учун Ўрикзор раҳбарлари қамалди, нима учун Чинни бозор раҳбарлари қамоқда ётибди? Чунки Ўзбекистон шароитида бозорда тоза бизнес қилишнинг имкони йўқ. Қонунни босиб ўтишга ўзлари мажбур қилади, дейди Жаҳонгир Шосалимов.


Ҳиндистон ҳукумати Кашмирда 500дан ортиқ кишини ҳибсга олди\n14:44 / 08.08.2019 5644\nҲиндистон ҳукумати Жамму ва Кашмир штатида 500дан ортиқ кишини, жумладан маҳаллий партиялар вакилларини ҳибсга олди. Бу ҳақда All India Radio хабар берди.\n"Ҳуқуқни муҳофаза қилиш органлари ходимлари Кашмирда 500дан ортиқ кишини ҳибсга олди, улар орасида сиёсий етакчилар ва фаоллар бор. Аксарият аҳоли хавфсизлик чоралари кучайтирилганлиги боис уйларида қолмоқда", дейилади хабарда.\n7 август куни Покистон ҳукумати Ҳиндистон элчисини мамлакатдан чиқариб юборишга қарор қилди. Исломобод шу тарзда Ҳиндистон билан дипломатик муносабатлар даражасини пасайтирмоқчи ва икки томонлама савдони тўхтатмоқчи.\nКашмирдаги отишмада покистонлик ва ҳиндистонлик ҳарбийлар ҳалок бўлди


ОДАМЛАР БУГУНИДАН МАМНУН БЎЛИБ, ЭРТАНГИ КУНИГА ИШОНЧ БИЛАН ЯШАШИ КЕРАК — Ishonch Gazetasi\nКатта иқтисодий салоҳият мавжуд бўла туриб, вилоятдаги резерв ва имкониятлар тўлиқ ишга солинмаётгани, саноат соҳаси ҳанузгача бир нечта йирик корхона билан чекланиб қолаётгани кўрсатиб ўтилди. Бўка, Пскент, Паркент, Оҳангарон, Бекобод, Қуйи Чирчиқ, Оққўрғон ва Чиноз туманларида саноат ривожи кўрсаткичлари пастлигича қолмоқда. Қуйи Чирчиқ, Бекобод, Оҳангарон, Пскент ва Бўка туманларида аҳоли жон бошига хизмат кўрсатиш ҳажми мамлакат бўйича ўртача кўрсаткичдан 2-3 баробар кам.\nРўйхатдан ўтган кичик бизнес субъектларининг 17 фоизи ишламаётгани, Ангрен шаҳри ва Чиноз туманида бу кўрсаткич 30-33 фоизга чиқиб кетгани танқид қилинди. Уларнинг фаолиятини тиклаш, ўз бизнесини бошламоқчи бўлган оилаларга «Ҳар бир оила – тадбиркор» дастури доирасида жорий йилда 350 миллиард сўм миқдорида имтиёзли кредитлар ажратиш бўйича топшириқ берилди. Талаб бўлса, яна қўшимча маблағ ажратилади.\nИнвестициялар ва ташқи савдо вазирлиги, вилоят ҳокимининг инвестициялар бўйича ўринбосарига вилоятдаги 20-30 тадбиркорни танлаб, Корея Республикасига хизмат сафарини ташкил этиш вазифаси топширилди. Тадбиркорлар «Инчон» эркин иқтисодий зонаси фаолияти билан бевосита танишади.\nБу муаммони ҳал этиш мақсадида жорий йилда 440 километр ичимлик суви тармоқлари ва 301 та сув иншоотида қурилиш-таъмирлаш ишларини бажариш режалаштирилган. Осиё тараққиёт банки иштирокидаги 144 миллион долларлик ушбу лойиҳанинг биринчи босқичи доирасида қурилиш ишлари бошлаб юборилган.\nЯнги маъмурий марказда аҳоли учун барча шарт-шароитларни яратиш, инфратузилма ва коммуникацияларни янгилаш, пойтахтимизда бошланган бунёдкорлик жараёнини вилоят марказига ҳам кенг ёйиш мақсадида 246 гектар майдонда «Smart сity» қуриш лойиҳалаштирилмоқда.\nШавкат Мирзиёев яқинда пойтахтимиздаги Чилонзор туманининг Боғистон кўчасида қурилаётган 9 қаватли уйлар билан танишиш чоғида бундай турар жойларни вилоят марказларида ҳам барпо этиш зарурлигини таъкидлаган эди. Ушбу тавсия асосида Нурафшонда 21 та шундай уй қуриш бўйича лойиҳа ишлаб чиқилди. Шунингдек, 360 ўринли боғча, 1 минг 200 ўринли мактаб, маданий-маиший объектлар, дам олиш ҳудудлари барпо этилади.\nНурафшон мамлакатимизда шаҳарсозлик бўйича янги тажриба майдони бўлмоқда. Бу ердаги шарт-шароит, ижтимоий соҳа объектлари Тошкентдагидан кам бўлмаслиги, аксинча, рақобатлашадиган бўлиши керак. Албатта, бунинг учун ҳар бир лойиҳани пухта ишлаш, узоқни кўзлаб иш тутиш керак, деди давлатимиз раҳбари.\nПрезидентга вилоят аҳолисини ичимлик суви билан таъминлаш лойиҳалари ҳам тақдим қилинди. Давлатимиз раҳбарининг топшириқлари асосида 2022 йилга бориб, вилоят аҳолисининг ичимлик суви билан таъминланиш даражасини 92 фоизга етказиш имконини берадиган ушбу лойиҳалар учун халқаро молия институтларининг маблағлари жалб этилади.\nЎрта Чирчиқ туманидаги 50 гектар майдонда инновацион савдо мажмуаси қурилиши мўлжалланмоқда. Лойиҳа қиймати 50 миллион доллар бўлган мажмуада 5 мингта дўкон жойлашади, 10 мингдан зиёд иш ўрни яратилади. 2021 йилда ишга тушириладиган мажмуада ноозиқ-овқат маҳсулотлари, маиший товарлар, қурилиш материаллари савдоси йўлга қўйилади.\nШавкат Мирзиёев Тошкент вилояти мамлакатимизнинг муҳим логистика маркази эканини, йирик савдо ва хизмат кўрсатиш мажмуаларини қуришда ҳудуднинг шу имкониятини эътиборга олиш лозимлигини таъкидлади. Ҳар бир лойиҳани сифатли ва ўз муддатида амалга ошириш юзасидан топшириқлар берди.


14:30 / 17.01.2018 19879\nРоссия Афғонистон ҳукумати ва «Толибон» ҳаракати ўртасида тўғридан-тўғри музокаралар тезроқ бошланишининг тарафдори. Бу ҳақда РФ ТИВ сайтидаги хабарда айтилади.\n«Афғонистон Ислом Республикаси ҳукумати ва толиблар ҳаракати ўртасида тўғридан-тўғри музокаралар тезроқ бошланишининг қатъий тарафдоримиз, бу қонли фуқаролик урушини тўхтатиш учун ҳам керак. Бунинг учун тегишли майдонча тақдим этишга тайёрмиз», - дейилади хабарда.\nМосквадан қайд этишларича, Афғонистон шимоли ИШИД бошчилигидаги терроризмнинг таянч базасига аста-секин айланиб бормоқда.\n«Афғонистондаги вазиятни барқарорлаштириш бўйича халқаро тажриба шуни кўрсатадики, муаммога куч билан ечим топиш йўли самарасиз. БМТ Хавфсизлик Кенгаши резолюциялари асосида миллий сулҳ жараёнини ишга тушириш бўйича жиддий қадамлар керак», - дея таъкидлаб ўтишган дипломатик идорадан.


Кўп квартирали уйларнинг ертўласидан фойдаланиш тартиби белгиланди - EFFECT.UZ\n. 16:15 | 18.10.2021\nҲукумат қарори билан Кўп квартирали уйнинг ертўласидан фойдаланиш тартиби тўғрисидаги низом тасдиқланди. Бу ҳақида Адлия вазирлиги хабар бермоқда.\n– озиқ-овқат ва ноозиқ-овқат товарлари билан савдо қилиш (дўконлар, киоскалар, дўкончалар ва бошқалар);\n– маиший хизмат кўрсатиш (сартарошхона, пойабзал тикиш ва таъмирлаш, оптика, соат созлаш устахоналари, тикувчилик ва каштачилик, ателье);\n– умумий овқатланиш (ресторанлар, кафе, кафетерийлар, музқаймоқ ва чанқовбосди ичимликлар барлари, газакхоналар);\n– банк хизматлари кўрсатиш (банкларнинг бўлимлари ва валюта алмаштириш пунктлари);\n– алоқа хизматлари кўрсатиш (почта бўлими) ва курьерлик фаолияти;\n– газеталар, журналлар ва китоб маҳсулотлари билан савдо қилиш;\n– бижутерия ва жевакларни тайёрлаш ва таъмирлаш;\n– гулчамбарлар, сунъий гуллар ва гул маржонларини тайёрлаш;\n– рассомлик ва ҳайкалтарошлик;\n– хизмат кўрсатиш ва тадбиркорларнинг офислари ҳамда идоралари;\n– видео ва фотосуратга олиш, компьютер хизматлари;\n– таржима ва таҳрир хизматлари;\n– дизайн, чизмачилик-графика хизматлари;\n– кийим-кечак ва идишларни ижарага бериш хизмати;\n– газламаларга нақшлар солиш, трафаретли босма ва қўлда расм чизиш хизматлари;\n– жисмоний тарбия ва спорт муассасалари фаолияти;\n– давлат ташкилотларини жойлаштириш;\n– суғурта ташкилотларини жойлаштириш.\nTeglar:Кўп квартирали уй\n"Манчестер Сити" "Вест Хем" этакчисини нишонга олди


“Ўзавтосаноат” жорий йилдан бошлаб янги автомобиль ишлаб чиқаришни йўлга қўяди - Review.uz\n“Ўзавтосаноат” ва “Фольксваген Груп Рус” келишувига кўра, 2020 йилдан бошлаб Жиззахда енгил тижорат автомобиллари ишлаб чиқарила бошлайди.\n“Ўзавтосаноат” ва “Фольксваген Груп Рус” келишув имзоладилар. Унинг доирасида “Жиззах” ЭИЗда “Жиззах автомобиль заводи” МЧЖ базасида енгил тижорат автомобилларини ишлаб чиқаришни ташкил этилади. Бу ҳақда “Ўзавтосаноат” матбуот хизмати хабар қилди.\n“Ўзбекистон автомобиль бозори жўшқин ривожланмоқда ва барча сегментларда катта ўсиш салоҳиятига эга. Ҳам концернимиз маҳсулоти, ҳам дилерлик марказларидаги юксак хизмат кўрсатиш даражаси ўзбек истеъмолчилари томонидан муносиб баҳоланишига аминмиз”, деди "Фольксваген Груп Рус” бош директори Маркус Озегович


АҚШДА ХИТОЙ УЧУН COVID-19 ЯРАТГАН ШАХС ҲИБСГА ОЛИНДИ » Sangzor.uz - Инновацион ахборот портали\nSangzor.uz » Breaking news » АҚШДА ХИТОЙ УЧУН COVID-19 ЯРАТГАН ШАХС ҲИБСГА ОЛИНДИ\n07 апр 2020, 08:29, User\n0 комментариев 11 033 Кўрилган\nФевраль ойида АҚШда гарвардлик машхур олим, биолог Чарлз Либер ҳибсга олинди. Матбуотда у Хитой ҳукумати учун коронавирус яратишга алоқадорликда айбланяпти.\nЛибер ҳақиқатда Уханда 5 йил ишлаган. Унинг маоши йилига 200 минг доллар плюс 1млн доллар грант бўлган. Бу эса америкалик олимни Хитой разведкаси билан алоқада айблаш учун асос бўлди. Бир вақтнинг ўзида Либер Пентагонга ҳам ишлаган.\nГарвард журналининг ёзишича, Либер бутун организмнинг ҳимоя реакциясини айланиб ўтиб, ҳужайраларни бошқаришга қодир бўлган, вирус ҳажмидаги нанороботлар яратиш билан шуғулланган.\nШу муносабат билан тахмин қилиш мумкинки, Хитой ва АҚШ ўртасида савдо урушидан ташқари айғоқчилар уруши ҳам авж оладиган кўринади. Хитой ўз манфаатларида етакчи америкалик олимларни оғдириб олишга интилади. Либер Уханда коронавирус яратган бўлиши эҳтимоли юқори эмас, лекин америкаликлар у энг янги илмий нано-ишланмалар, масалан, ўсимликларни тунда ёритиш фонарлари ўрнига люминисцентлашга мажбур қилиш сирларини сотганликда айбламоқда.\n17 янв 2021, 10:11 236 0\nДавлат статистика қўмитаси 2021 йилнинг 1 январь ҳолатига кўра, республикамиз ҳудудларининг доимий...\nМамлакатимизда 2020-2022 йилларда «Замонавий мактаб» лойиҳаси бўйича умумтаълим...\nТрамп полициянинг ислоҳ қилиниши ҳақидаги фармонни имзолади


Беда қандаласи зарари ва унга қарши кураш чоралари – Tadbirkor-Fermer\nМарказий Осийода сўқир қандалалар оиласининг 650 тури (170 авлоди) тарқалган бўлиб, улардан 1% гина маданий ўсимликларга зарар келтиради. Ўзбекистонда 13 тури учрайди, аммо улардан атиги икки тури беда ва дала қандаласи ғўзада зарар етказади.\nСўқир қандалалар – танаси кичик ва ўрта ўлчамга эга бўлган нозик ҳашоратлардир. Мўйловлари бошларидан узун, тўрт бўғимли, иккинчи бўғими бирмунча узун, қолган халқасимон бўғимлари ингичкароқ кўринишга эга. Оддий кўзлари мавжуд эмас. Хартумчаси эркин жойлашган, тўрт бўғимли. Элкасининг олдинги қисми ўрта қисмига нисбатан кенг, унинг олд қирраси тўғри ёки бироз ўйиқлари бор. Икки жуфт қанотлари, баъзи бир холатларни ҳисобга олмаганда, яхши ривожланган. Панжалари уч бўғимли, тирноқларининг ўсимталари бор. Олдинги қорин бўғимларининг орқа қирраси навбатдаги бўғимларининг олдинги қирраларини ёпиб туради. Сўқир қандалаларнинг тухумлари чўзинчоқ шаклга эга бўлиб, ялтироқ тусли оч сариқ ёки ним яшил рангга эга, унинг юқори қисми яхши мустаҳкамланмаган ва личинка чиқадиган тешикни ёпиб турувчи қопқоқча билан таъминланган.\nҚанот ўсимталари бўлмаган кичик, ўсимталар бироз сезиладиган ўрта ва қанот бошланғичлари яхши ривожланган катта личинкалар фарқланади. Личинкалар танаси ва оёқларининг тузилишига кўра вояга этган қандалаларга ўхшайди, бироқ улардан ранги, тана ва оёқларидаги бўғимлар сони ўсимталарининг ўзаро нисбати билан кескин фарқ қилади. Сўқир қандалаларнинг личинкалари вояга етганларига ўхшаш хўра бўлиб, уларнинг зарарли таъсири ИИ, ИИИ ёшли давридаёқ тўлиқ номаён бўлади.\nДала ва беда қандаласи – кенг маънодаги ҳаммахўр ҳашорат бўлиб турли маданий ўсимликларни шикастлайди.\nЭлкасининг олд қирраси бўйлаб узук-узук қора доғлар жойлашган. Олд қанотларининг терисимон қисмида суртма шаклидаги 3 та қора доғни ва юқори қисмида, мембрана ёнида биттадан жойлашган доғларни кўриш мумкин. Оёқнинг сон қисмида 3 тадан қорамтир кўндаланг белбоғлар, болдир қисмида икки қатор қаттиқ хитинлашган ўсимталар бор, панжалар иккита тирноқчалар билан тугалланади. Тухумининг ранги тиниқ, шаффоф оқимтир-яшил, кувача шаклида, ўлчами 0,9-1,2 мм, тухумининг олд қисми тўмтоқ, орқа қисми худди кесиб қўйилганга ўхшайди. Баъзи вақтларда қўйилган тухумлар поянинг устки қисмига чиқиб қолади, унинг пастки томони силлиқ бўлиб, эни 0,3-0,5 мм га этади. Тухум қўйиладиган жой юмшоқ бўлса, тухум поя ичига тўлиқ киритилади.\nДала қандаласи вояга етган хашорат даврида ўтсимон ўсимликлар, тўкилган хазонлар остида қишлаб чиқиб, хаво ҳарорати 12℃ га етганда алохида зотлари, 16℃ га кўтарилганда эса қандала озуқа излаб уча бошлайди. Аммо қалин тўшама остида қишлаётган қандалалар ҳарорат 22-25℃ га етгандагина чиқа бошлайди, яъни уларнинг қишловдан оммавий чиқиши март ойининг иккинчи ярмидан апрел ойининг биринчи ўн кунлиги охирига қадар давом этади. Қишловдан чиққан қандала зотлари дастлаб кузги буғдой экинига йиғилади. Орадан 9-12 кун ўтгач тухуми етилган урғочилар дастлаб кузги экин далаларини тарк этиб жағ-жағ, суретка, отқулоқ ва бошқа оммавий гуллаган бутгулли ўсимликларга тўпланади. Эркак қандала зотлари эса кузги ғалла экинларидан урғочи зотлари учиб кетишидан сўнг бир ҳафта ўтиб тарк этадилар.\nУрғочи қандаланинг жағ-жағ ва сурепка ўсимликларига оммавий тухум қўйиши апрелнинг иккинчи ва учинчи ўн кунликларида кузатилади.\nБедада қандалаларнинг оммавий тухум қўйиши май охирида кузатилади, тухум қўйиш ушбу далаларда ўсадиган шўрада ва бошқа бегона ўсимликларда амалга ошади, сабаби биринчи йилдаги беданинг пояси ингичка бўлиб тухум қўйишга ярамайди. Бедада тухумлар ўсимликнинг ўсиш конусига яқин бўлган ён шохларига қўйилади. Қандалалар 150-250 донагача тухум қўяди.\nДала қандаласининг тўртинчи авлоди август ойи охирида ғўзага тухум қўяди ва ривожланишининг тўлиқ цикли сентябрда амалга ошади. Октябр ойининг бошидан дала қандалаларининг оммавий кўчиши улар ёқтирган бегона ўтларга (шувоқ, ялпиз, сув қалампири, бўйимадорон, эшакшура, дала печаги ва бошқалар) кузатилади. Дала қандаласи бир йилда 5 авлодгача кўпаяди.\nҚандаланинг тухумдан имагогача ривожланиш давомийлиги ҳаво ҳароратига боғлиқ. Баҳорда апрел қисман май ойида тухумдан имагогача ривожланиши деярли 60 кунда, жазирама даврида эса 20 кунда амалга ошади. Хашоратнинг бир генерасияси тўлиқ ривожланиш цикли учун зарур бўлган самарали ҳарорат йиғиндиси 10℃ чегарасида 350℃ ни ташкил этади.\nУшбу тур картошка туганагининг вертисиллёз дуксимон вирус касаллиги ташувчиси ҳисобланади, у картошка баргларининг ола-чипор бўлиши, беданинг вирусли касалликлари, ғўза гомози, ловия бактериози, тамаки мозаика касалликларини тарқатади.\nДала ва беда қандаласи мева, дон, дукакли ва полиз экинларини айниқса беда, лавлаги, маккажўхори ва тамакини, ғўза, қовоқ, картошка ва бошқа ўсимликларни зарарлайди. Ўтказилган тадқиқотлар қандала билан зарарланган ғўзада шона, гул, ғунча ва кўсакларни тўкилиб кетиши ва баргларни сарғайиб, қуриб қолишини кўрсатди. Қандалалар билан ғўзани зарарланиши, ўсимликда нафас олиш интенсивлигининг ва оксидловчи ферментлар фаоллигининг камайишига, ҳосилни сезиларли йўқолишига, тола сифатининг ёмонлашувига, ёш ҳосил элементларининг тўкилиши ва уруғнинг яроқсизланишига олиб келади.\nКузатишлар шуни кўрсатдики, қандалалар билан зарарланган ғўзапояларни катта миқдори қуриб қолган, аммо тўкилмаган шона, гул ва ёш кўсакларни бўлиши билан фарқланиб туради. Шона, гул тугунча ва кўсакларни зарарланган жойида ғўза шарбатининг сариқ томчиси пайдо бўлади, кейинчалик улар ҳавода қурийди ва қорайиб қолади. Ҳосил элементларини зарарланган жойларида қора доғлар пайдо бўлади. Доғлар атрофидаги бир неча санчишлар ҳисобига улар катталашади ва бошқача тус олади. Кўсак деформацияга учрайди, баъзан муддатидан олдин очилади. Бу ҳолат пахта толаси ва уруғнинг сифатига салбий таъсир этади.\nВақт ўтиши билан бир қанча санчишлар таъсирида нотўғри ривожланаётган тўқиманинг устки қисми дарс кетади ва ёриқ пайдо бўлади. Ёриқдан йирик ҳужайралардан ташкил топган ярим суюқ кўсак шираси – камед оқиб чиқади. Бундай кўсакларни ички қисми ўзгаради, тола ва уруғ бузилади ва камед билан ёпишган қўнғир моддага айланади. Мабодо ҳосил тугунчалари шикастланган бўлса улар ривожланмайди ва қуриб қолади.\nСўқир қандалалар миқдорини уларнинг дастлабки кўпайиш жойларида камайтириш ҳамда зараркунандаларни бошқа экинларда кўчишини олдини олиш мақсадида қуйидаги тавсияларни амалга ошириш ўта муҳим:\n– қандалаларнинг қишлаш зичлиги ва қишлаб чиққан ҳашоратлар сонини аниқлаш мақсадида дала қандалалари ҳуш кўрган бир йиллик ўсимликлар: шувоқ, шовул, ялпиз каби бегона ўтлар кузги ва эрта баҳорги ҳисобга олиш ишларини ташкил этиш;\n– беда қандаласининг зичлигини кузда, ҳосил йиғилгандан сўнг ва эрта баҳорда бегона ўтларда, беда анғизида личинкалар чиққунга қадар қишловчи тухумлар миқдорини аниқлаш;\n– уруғликка мўлжалланган бедапояларни кузда чимқирқарсиз плуг билан 25-30 см чуқурликда ҳайдаш;\n– баҳорда, апрелнинг 2-ярмида бегона ўтлар (сурепка, жағ-жағ, отқулоқ)ни йўқотиш, бу давр дала қандалалари ҳуш кўрган бегона ўтларга ялпи тухум қўйиш муддатларига тўғри келади ва зараркунанда кўпайиши олди олинади;\n– беда қандаласи қишлаган қандала тухумлари ва улардан чиққан личинкаларини ўз вақтида йўқотиш учун баҳорда бедапояларни бароналаш;\n– бегона ўтлар (жағ-жағ, сурепка, шўра, шовул)ни ғўза экини орасидан мунтазам равишда йўқотиб бориш, айниқса ғўза шоналаш даврида бу тадбир ўта мухимдир, чунки бу даврда дала қандаласининг тухум қўйиши қисман юқорида кўрсатилган бегона ўтларда кузатилади;\nғўзани муддатидан олдин айниқса биринчи суғоришда ҳамда тупроқнинг ўта намланишига йўл қўймаслик зарур чунки бу ҳол дала қандаласининг ғўза экинига ўтишининг асосий сабабларидан бири ҳисобланади;\n– минерал ўғитлар билан озиқлантириш, айниқса фосфор-калийли ўғитлар, ғўза ва бедани сўқир қандалалар билан шикастланиш даражасини бирмунча камайтиради;\nСўрувчи ҳашоратларга қарши ғўза, беда ва бошқа экинларда қўллаш учун рухсат этилган барча фосфорорганик инсектоакарисидлар қандалаларга қарши ҳам самарали восита ҳисобланади. Аммо уларнинг иссиққонли ҳайвонларга ва фойдали ҳашоратлар учун юқори даражада захарли эканлиги ва атроф муҳитга таъсир этувчи бошқа салбий томонлари уларни амалда қўллашда ниҳоятда эҳтиёткорликни талаб этади.\nУшбу гурухдаги преператларни зараркунандалар миқдори иқтисодий хавфлилик чегарасидан ўтганда қўллаш керак. Ишлов беришни самараси кеча – кундуз вақти билан боғлик. Кундузги соатларда сўқир қандалаларнинг вояга етган зотлари жуда фаол ҳаёт кечиради ва экинларга ишлов беришда ер агрегатлардан фойдаланиш уларни чўчитиб юбориши ва улар бошқа майдонларга тарқалишига сабаб бўлиши мумкин. Қандалалар фақат эрта тонгдаги вақтларда соат 5:00 дан 7:00 гача суст бўлади, шунинг учун ўсимликларни ҳимоя қилиш воситаларини қўллаш эрта тонгда белгиланиши лозим. Беда қандаласига қарши Сурхондарё вилоятида Далате плюс препаратидан 1 гектар майдонга 0.25 литр, Энтолучо препаратидан 1 гектар майдонга 0.3 литр, Энтометрин препаратидан 1 гектар майдонга 0.3 литр, Би-58 препаратидан 1 гектар майдонга 0.5-1 литр, Энтоспилан препаратидан 1 гектар майдонга 0.3 кг, Делтасиси препаратидан 1 гектар майдонга 0.1-0.6 литр ва Энтомектин препаратидан 1 гектар майдонга 0.3-0.4 литр ишлатилганида самараси 90-95% гача ташкил этди. Бунга мисол қилиб Шўрчи туманидаги Соатов Абдуалим Фермер хўжалигига қарашли 100 гектар пахта майдонининг 20 гектарига Би-58 препаратини гектарига 0.5 литр дан қўлланилганда 92% самара берди. Фермер хўжалик бошлиғи Соатов Абдусалом ака компаниямизга миннатдорчилик билдирди.


Бухара – Мискин темир жол линиясы пайдаланыўға тапсырылды- Kruz.uz\nБухара – Мискин темир жол линиясы пайдаланыўға тапсырылды\n17:42, 03.12.2017 1020 0 Жәмийет\nМәлим болғанындай, Мәмлекетимиз басшысы Бухара ўәлаятына сапар етиў даўамында Бухара – Мискин жаңа темир жол қурылысында әмелге асырылып атырған перспективалы жойбарлар менен танысып, усы жөнелистеги жумыслардың сапасын және де арттырыўға қаратылған бир қатар усыныс ҳәм көрсетпелер берген еди.\nТемир жолшылар Президентимиз тәрепинен билдирилген исенимди ақлап, қысқа мүддетте миллий ҳәм заманагөй транспорт коммуникация тармағының бир бөлеги Бухара – Мискин темир жол қурылысының биринши басқышын жуўмақлады.\nУсы жыл 1-декабрь күни Бухара – Мискин жаңа темир жол линиясының пайдаланыўға тапсырыў мәресими болып өтти.\nИлажды Өзбекистан Республикасы Бас министриниң биринши орынбасары, «Өзбекистан темир жоллары» Мәмлекетлик акционерлик компаниясының баслығы О.Раматов, Қарақалпақстан Республикасы Жоқарғы Кеңесиниң Баслығы М.Ерниязов, Хорезм ўәлаятының ҳәкими И.Сабиров, Бухара ўәлаятының ҳәкими У.Барноев шығып сөйледи.\nАтап өтилгениндей, Президентимиз Ш.Мирзиёевтиң усы жыл 13-марттағы «Бухара – Мискин темир жол линиясын қурыў илажлары ҳаққында»ғы қарарына муўапық, бул объектте қурылыс жумыслары жедел пәтлер менен алып барылды. Қурылысты сапалы ҳәм өз мүддетинде пайдаланыўға тапсырыў ушын 1500 ден аслам жумысшы – хызметшилер, жол қурылысы менен байланыслы тараў қәнигелери ҳәм 1 мыңнан аслам қүдиретли механизмлер тартылды. Қурылыс – монтаж жумыслары Бухара районынан Мискин станциясына шекемги аралықта, бир ўақыттың өзинде ҳәм тәрепте алып барылды. Жойбарды заман талабы дәрежесинде пайдаланыўға тапсырыў ушын республикамызда ҳәзирге шекем әмелге асырылған ири жойбарлар, соның ишинде «Наўайы-Үшқудық-Султан Ўайыстаў-Нөкис», «Ташгүзар-Байсын-Қумқорған», «Ангрен-Пап» темир жол қурылысларында белсене қатнасқан тәжирийбели темир жолшылар усы жойбарға бириктирилди.\n«Боштранслойиҳа» акционерлик жәмийети тәрепинен жойбарластырылған жаңа темир жолдың улыўма узынлығы 355 километрди қурайды. Ҳәзирги ўақытта 335 километр аралыққа полат рельслери жатқарылды, 20 километрине толық оңлаў ислери әмелге асырылды. Сондай-ақ, бул линияда 121 жасалма қурылмалар, 12 көпир ҳәм 6 өткел қурып питкерилди. 21,2 миллион кубометр көлемдеги топырақ жумыслары әмелге асырылды. Соның менен бирге бул линияда бес – Янгиабад, Тузтепа, Учачик, Сузаклор, Даутепа станциялары және Машак, Азанир, Алабуға, Жақасай, Акчука разъездлери де қурып питкерилди. Жойбардың улыўма нырқы 283,1 миллион АҚШ долларын қурайды. Жойбар турмысқа енгизилгеннен соң поездлар ҳәрекетиниң тезлиги арттады, олардың ҳәрекетлениў ўақты қысқарады, улыўма халқымызға бир қатар қолайлықлар жаратылады. Дәслеп, усы темир жол линиясы арқалы жүк поездларының қатнаўы әмелге асырылады. Бул болса усы аймақтағы қазылма байлықларды өзлестириў, олардан нәтийжели пайдаланыў ҳәм усының менен бирге жаңадан өндирислик кәрханаларды ашыўға тийкар жаратады.\nУсы күнге шекем пайтахттан Үргенишке шекем қатнаўшы поездлар 1064 километр аралықты басып өтип «Наўайы-Үшқудық-Мискин» магистралы арқалы ҳәрекетленетуғын болса, усы жойбардың қурып питкерилиўи менен поездлардың қатнаўы дерлик шама менен 100 километрге қысқарады. Бул жол ушын кететуғын ўақытты, жанылғыны ҳәм басқа да қәрежетлериди үнемлеўге тийкар болатуғыны тәбийғый жағдай. Ҳәзирги ўақытта елимиздеги темир жоллардың улыўма узынлығы 6500 километрден аслам арлықты қурап, Бухара – Мискин жаңа темир жол линиясының пайдаланыўға тапсырылғанынан кейин бул көрсеткиш дерлик 7 мың километрге шамаласады.\nТемир жолдың екенши басқышында электрлестириў жумыслары әмелге асырылып, келешекте усы темир жол арқалы электропоездлардың қатнаўы әмелге асырылады.\nБүгин пүткил Өзбекистанның аймақ ҳәм регионларын қамтып алатуғын бирден-бир миллий темир жол тармағы қурылды. Бул арқалы жоқары тезликте ҳәрекетлениўши экологиялық жақтан қәўипсиз электропоездлар қатнаўының жолға қойылыўы биреўлер ушын әжайбат болса, ал айырымлары ушын күтилмеген жаңалық ҳәм және биреўлери ушын болса арзыў-үмитлериниң әмелге асыўы болды.\nСалтанатлы илажда республика көркем-өнер шеберлериниң концерт бағдарламасы қойып берилди.\nБухара – Мискинтапсырылдытемир жол\nБугин, 11:15 844\nКеше, 14:34 485\nКеше, 08:16 1012\nКеше, 00:37 1832\n21:10, 01.06.2020 1074\nтест медицина қәнигеси Финанс министри Рустам Джангабаев 432 кг балық аўлаў Пара фильм Зайнаб Дайыбекова сектор басшылары квоталар\n14:01, 02.06.2020 3912\nКеше, 19:35 2735\n11:26, 03.06.2020 2726


Болага велосипед қандай танланади? - Tafsilot.uz\n26-декабр 2015, 05:17\nБола велосипед ҳайдашга қийналмаслиги, кам йиқилиб, кам жароҳатланиши учун велосипеднинг техник кўрсаткичларига алоҳида эътибор қаратиш, шунингдек у боланинг ёши ва жисмоний ривожланиш даражасига мос бўлишига ҳаракат қилиш керак. Болани велосипед ҳайдашга уч ёшидан бошлаб ўрганган маъқул.\nУч яшар бола учун уч ғилдиракли, мустаҳкам ва енгил модел танлаш тавсия қилинади. Бола педални айлантиришга қийналмаслиги керак. 5-6 яшар болага икки ғилдиракли велосипед олиб бериш мумкин. Кўпчилик моделлар комплектига икки ёнга ўрнатиладиган қўшимча ғилдираклар ҳам киради. Кейинчалик уларни олиб ташлаш мумкин. Қулайлиги шундаки, велосипед ҳайдашни эндигина ўрганаётган бола улар ёрдамида мувозанат сақлашни ўрганади. Сотиб олаётганда иложи борича қўшимча ғилдираклари металдан бўлган велосипедни харид қилишга ҳаракат қилинг.\nВелосипед харид қилаётганда боланинг ёшинигина эмас, бўйини ҳам эътиборга олинг. Велосипед ғилдирагининг диаметри ва рамасининг узунлиги боланинг бўйига мос бўлиши керак. Болангизга қандай ғилдираклар тўғри келишини аниқлаш учун унинг бўйини 2,5 ва яна 2,54 га (1 дюймнинг см.даги ўлчови) бўлинг. Масалан, бўйи 110 см бўлса: 110/ 2,5/ 2,54 = 17,3 дюйм. Демак, сиз ғилдирагининг диаметри 16 ё 18 дюйм бўлган велосипедни танлашингиз лозим. Болалар ва ўсмирлар велосипедлари ғилдиракларининг диаметри 10, 12, 14, 16, 20 ёки 24 дюймга тенг бўлади.\nБоланинг бўйи (см) — велосипед ғилдирагининг диаметри (дюйм):\n130-150 — 24.\nБоланинг бўйи 150 сантиметрдан зиёд бўлса унга катталар велосипедини олиб берган маъқул.\nҒилдирак ўлчамидан ташқари рама узунлигини ҳам тўғри танлаш зарур. Рулдан ўриндиқнинг олдинги учигача бўлган энг мақбул масофа боланинг тирсагидан бармоғининг учигача бўлган масофадир.\nРул ва эгарнинг баландлиги\nРул ва эгарнинг баландлиги шундай созланиши керакки, бола велосипедни кутилмаганда тўхтатганда гавдасини тик тутган ҳолда оёғи ерга тегадиган бўлсин. Бола велосипед ҳайдаётганда педални оёғининг учи ё товони билан эмас, тўлиқ кафти билан босиши лозимлигига эътибор беринг.\nҲаракатланаётганда орасига кийим кириб қолмаслиги учун велосипеднинг занжири қопқоқ билан ёпилган бўлиши керак.\nВелосипеднинг оғирлиги у қандай материалдан тайёрланганига боғлиқ. Алюмин велосипедлар пўлатдан ясалганига қараганда анча енгил бўлади.\nЎнга кирмаган болаларга тезликўзгартиргичли велосипед олиб бермаган маъқул. Чунки у ҳали бир вақтнинг ўзида ҳам йўлга, ҳам тезликни алмаштиришга эътибор қарата олмайди.\nБоланинг қўли велосипедни кескин тўхтатиш учун етарлича кучга тўлмаганча унга қўлтормозли велосипед олиб бермаган маъқул. Боланинг қўл кучини текшириш жуда осон: унга ичимлик солинадиган бўш тунука идишни бериб ғижимлашни буюринг. У идишни бир қўллаб ғижимлай олмаса велосипеднинг қўлтормозидан фойдаланишга тайёр эмас.\nБолам лат емасин десангиз...\nБола ҳали велосипедни яхши ҳайдай олмаса унга бошни урилиш ёки зарбадан сақловчи махсус қалпоқ (шлем), тирсакбанд, тиззабанд, махсус қўлқоп олиб беринг.\nВелосипедни қаердан сотиб олган маъқул?\nВелосипедни иложи борича спорт товарларини сотишга ихтисослашган дўконлардан харид қилинг. Дўкон менежери велосипед моделини тўғри танлашингизга ёрдам беради, сизни қизиқтирган масалалар бўйича маслаҳат бера олади.


Муҳожирларнинг болаларини мактабларга қийинчиликсиз қабул қилиш талаб қилинмоқда\n17:49 / 07.07.2015\nРоссия ҳуқуқ ҳимоячилари фан ва таълим вазирлигининг “Фуқароларни таълим муассасаларига қабул қилиш тўғрисида”ги қонунига қарши чиқмоқда. Унга кўра, 2014 йилдан Россия мактабларига бошқа вилоят ва ўлкалардан ташриф буюрганларнинг, шунингдек, хорижлик муҳожирларнинг болаларини қабул қилиш тўхтатилди.\n“Известия” газетасининг ёзишича, ўтган ойда “Гражданское содействие” жамоат ташкилоти раиси Светлана Ганнушкина томонидан Россия Олий судига тақдим этилган даъво аризаси 10 июль куни кўриб чиқилади.\nГазетага маълум бўлишича, йил бошидан буён Ганнушкинага суриялик ва ўзбекистонлик 30 оила шу масалада мурожаат қилган. Ҳуқуқ ҳимоячиларининг фикрича, янги қонунда акс этган ҳолат конституцияга, бола ҳуқуқлари тўғрисидаги конвенцияга ва “Таълим тўғрисида”ги федерал қонунга зид келади. Ушбу ҳуқуқий-меъёрий актларда ҳар қандай бола таълим олиш ҳуқуқига эга эканлиги қатъий белгилаб қўйилган.


Рўзани очиб юборувчи замонавий омиллар\t04.10.2008 й.\tМеҳрибон ва раҳмли Аллоҳ номи билан\nАллоҳга ҳамд ва сўнгидан пайғамбар келмайдиган зотга дуо ва саломлар бўлсин.\nБиринчи омил: нафас қисишига қарши пуркалувчи дори: Мазкур дори суюқ бўлиб, уч унсурдан таркиб топган: сув, кислород ва баъзи тиббий моддалар.\n1.У рўзани очмайди. Бу кўпчилик олимларнинг сўзлари ҳамда доимий фатво қўмитасининг фатвосидир. А) чунки, рўзадор учун оғиз ва бурун чайқаш мумкин ва бунга барча ижмоъ қилган. Маълумки, оғиз чайқашдан сўнг маълум миқдордаги сув оғизда қолиб кетади ва мазкур сув қолдиғи сўлакни ютиш орқали ошқозонга кириб боради.\nБунга сабаб, бир кичик пуркагич ичида 10 мг. суюқлик бўлиб, у 200 марта сепишга мўлжалланган бўлади. Бир марта сепилганда эса, 05 мг. суюқлик ажраб чиқади ва бу жуда ҳам оз миқдорни ташкил этади. В) мазкур пуркагичдан сепилган дорининг ошқозонга етиб бориши аниқ эмас балки унда гумон бор.\nШунга кўра рўза бузилмайди чунки фиқҳий қоидага кўра, аниқ бор нарса гумон билан йўқ бўлмайди Г) бу ейиш ва ичишга кирмайди балки таҳлил учун қон олиш ёки қувват бермайдиган укол олишга ўхшайди\nИккинчи фикрга кўра: рўзадор мазкур дорини истеъмол этиши мумкин эмас. Агар ўзига бошқа чора тополмаса ушбу дорини сепади ва кейинчалик соғайиб кетганидан кейин бир кунига бир кундан қазо тутиб беради. Мазкур фикр эгаларининг далиллари: ушбу пуркагич ичидаги суюқлик ошқозонга оғиз орқали кириб боради ва бу рўзани очади.\nШунга кўра, биринчи фикрни олимлар иккинчисидан устун қўйганлар ва рўзани очилмаслигига ҳукм қилганлар. Иккинчи омил: тил остига ташланувчи таблеткалар:\nЮқоридаги олимларнинг далиллари: Пайғамбар с.а.в. рўзадорга сурма қўйишдан сақланишни буюрдилар. Шунга кўра, мазкур тиббий кўзгу кўпчилик фақиҳларнинг раъйларида рўзани очиб юборади. Ҳанафий мазҳабида эса, очмайди чунки у ошқозонда қолмай балки қайтиб чиқади.\nТўртинчи омил: бурунга томизилувчи дорилар бўлиб, улар рўзани очадими? Кейинги давр олимлари бу борада икки хил фикр юритадилар. Биринчи фикрга кўра: мазкур томизиш рўзани очади. Уларнинг далиллари: Лақит ибн Сабура зикр қилган ҳадисда пайғамбар с.а.в. унга "Ғусл қилаётганингда бурнинги ичига тўлиқ сув етқазгин магар рўзадор бўлсанг ундай қилма яъни сувни қаттиқ тортма" деганлар.\nЧунки, бир томчи сув= 0.06 см. кубга тенгдир. Мазкур томчи бурунга кирар экан ундан ўтиб ошқозонга етиб бориши қийин ва боргани ҳам оз миқдорни ташкил қилади. Шунинг учун мазкур миқдорни афв қилинади.\nШунингдек, асл қоида рўзанинг дурустлигидир. Унинг бу йўл билан очилиши эса, шак-шубҳалидир. Асл қоида эса, рўзани дуруст ҳолда қолиши чунки аниқ нарса гумон билан йўқ бўлмайди. Ушбу ҳар иккала фикр ҳам қувватда тенгдирлар. Бешинчи омил: бурунга пуркалувчи дори: Бу борадаги баҳс ҳам юқорида оғизга пуркалувчи доридаги каби бўлиб, бурунга пуркалувчи дори ҳам рўзани очмайди.\nОлтинчи омил: Беҳуш қилиш (анестезия) У бир неча турга бўлинади:\n2. Хитойликларга хос бўлган жузъий беҳуш қилиш: Бу қуруқ игнани тери остидаги сезги марказларига юбориш билан амалга оширилади. Натижада, мазкур игна ички секреция безларини қўзғотади ва улар жисм таркибида мавжуд табий морфий моддасини ажратиб берадилар ва шу йўл билан бемор сезиш қудратини йўқотади.\nБу модомики баданнинг барчасини эмас балки маълум бир қисмини беҳуш қилса рўзани очмайди. Чунки, бу усул қўлланганда қорин бўшлиғига ҳеч қандай модда кириб бормайди. Эмлаш (шприц) орқали жузъий беҳуш қилиш:\nБу борада ҳам олимлар турлича фикрдадирлар. Қадимдаги олимлар беҳуш бўлган одамнинг рўзаси дуруст бўладими? Деган савол устида баҳс юритганлар ва бу икки ҳолатдан холи эмасдир. 1: рўзадорнинг кундузининг барча қисмида беҳуш бўлмоғи ва куннинг бирор бўлагида ҳам ўзига келмаслиги бўлиб, кўп қисм олимлар мазкур кимсанинг рўзаси дуруст деб ҳисобланмайди деганлар.\n2: кун давомида эмас балки кундузининг маълум бир қисмида беҳуш бўлиш. Бу эса, айни ихтилоф ўрнидир. У кундузининг бир қисмида ўзига келса унинг рўзаси дурустдир. Бу Аҳмад ва Шофеийларнинг сўзларидир. Имом Моликга кўра: унинг рўзаси мутлақ дуруст эмас. Абу Ҳанифа р.ҳ. га кўра эса: беҳуш одам завол (пешин вақти киришидан сал олдин) ўзига келса қайтадан рўза тутишга ният қилади ва унинг мазкур рўзаси дуруст бўлади. Чунки, рўзага ният қилиш кундузининг заволдан олдинги қисмида пайдо бўлди. Шунга кўра, тиббий беҳуш қилишдаги ҳукм ҳам табий беҳуш бўлишга қиёсланади ва ҳар иккисининг ҳукми бир хил бўлади.\nИккинчи фикрга кўра: рўза очилмайди ва бунга сабаб: қулоққа томизилган нарса димоғга етиб бормайди, етиб борган тақдирда ҳам тўғридан тўғри эмас балки бадандаги тешиклар орқали боради. Замонавий тиббиётга кўра: қулоқ билан димоғ орасида суюқликни ўтқазиб юборувчи йўл йўқ. Фақат бир ҳолатдагина йўл бўлиши мумкин. Яъни қулоқ пардасида тешик пайдо бўлса, шу ҳолдагина қулоққа томизилган сув димоғга ўтиши мумкин. Шунга кўра, қулоқ пардаси бутун бўлган ҳолатда унга бирор дори томизишлик рўзани очмайди. Масала: қулоқ пардасида тешик бўлса, унга дори қуйишнинг ҳукми бурунга дори қуйишнинг ҳукми билан бир хил бўлади ва бу юқорида баён этилди. Саккизинчи омил: қулоқни ювиш:\nБиринчи фикрга кўра: рўза очилмайди ва бу ҳанафий ва шофеий мазҳабининг сўзидир. Бунга далил: кўз билан қорин бўшлиғи орасида йўл бўлмайди ва шунга асосан рўзадор кўзига сурма қўйса унинг рўзаси очилмайди. Иккинчи фикр эгалари: яъни моликий ва ҳанбалий мазҳабидагилар эса: сурма қўйиш рўзани очади дейдилр. Чунки уларга кўра: кўз билан қорин бўшлиғи орасида йўл мавжуддир.\nБиринчи фикр: кўзга дори қуйиш рўзани очмайди ва бунга сабаб: бир томчи дори 1 см.кубдан =0.06га тенг бўлиб, бу миқдор ҳеч қачон ошқозонга етиб бормайди. Чунки, бу дори томчиси кўз ёш йўлидан ўтиш пайтида бутунлай сўрилиб кетади ва томоққа етиб бормайди. Агар бордию уни ошқозонга етиб боради деб тасаввур қилсакда, мазкур етиб борган миқдор жуда озни ташкил қилади ва ушбу миқдорни афв этилади ва бу ҳудди оғиз чайқашдан сўнг қолган сув миқдорига қиёсланади. Шунингдек, кўзга дори томизишдан қайтарилган ҳеч қандай шаръий ҳужжат мавжуд эмас.\nТўғри фикр эса: мазкур дори томизиш рўзани очмайди. Гарчи тиббиёт кўз билан қорин бўшлиғи орасида бурун орқали йўл мавжудлигини исбот қилган бўлсада, мазкур томчи кўз ёш йўлларидан ўтаётган вақтида сўрилиб кетади ва натижада у томоққа ҳам етиб бормайди. Демак, ошқозонга асло етиб бормайди гарчи етиб борганда ҳам жуда оз миқдордагиси боради ва ушбу миқдорни оғиз чайқашдан сўнг оғиз ичида қолиб кетган сув миқдорига қиёсан афв этилади. Аммо ушбу томчини сурмага қиёслаш нотўғридир.\n3.\tюқорида баён этилган биринчи фикр эгаларининг далиллари сурма рўзани очмаслиги учун етарлидир. Ўнинчи омил: тиббий эмлаш (инъекция)\nБулар орасидан тери ва мушакларга инсонга қувват бермайдиган дориларни шприц орқали юбориш янги аср олимларига кўра рўзани очмайди. Бунга далил: асл қоида рўзани дурустлиги бўлиб, уни бузилиши учун далил керак. Шунингдек, мазкур эмлашлар ейиш-ичиш ёки уларни маъносидаги нарса яъни озуқа олиш ҳисобланмайди. Аммо, қон томирга инсонга қувват берувчи дориларни юбориш борасида олимлар орасида ихтилоф мавжуд. Биринчи фикр: мазкур қон томирга инсонга қувват берувчи дориларни юбориш рўзани очиб юборади. Бу Ислом Фиқҳи Академиясининг қароридир. Бунга сабаб: ушбу дори еб-ичишни маъносида яъни озуқа олиш ҳисобланади чунки, шундай дорини қабул қилган шахс одатда овқатланишга эҳтиёж сезмайди. Иккинчи фикр: у рўзани очмайди. Чунки, ушбу дори одатдаги йўллар орқали қорин бўшлиғига кирмайди. Кирган тақдирда ҳам, теридаги тешиклар орқали боради ва бу қорин бўшлиғига кирмайди ва унинг ҳукмини ҳам олмайди.\nЎн биринчи омил: тери устига суртилувчи мой, крем ва малҳам дорилар: Тери остида қон томирлари мавжуд бўлиб, улар тери устига суртилган нарсани тук йўллари орқали сўра бошлайди ва бу жараён жуда секин амалга ошади. Шунга кўра, тери устига суртилган нарса рўзани очадими?\nУ қон томирга киргазилувчи ингичка шланка бўлиб, уни дори қуйиш ёки ичкарини кўриш мақсадида кирғазилади. Ислом Фиқҳи Академияси мазкур катетер рўзани очмаслигига ҳукм қилган. Чунки, у инсонга ҳеч қандай озуқа бермайди ва иккинчидан ошқозонга етиб бормайди. Ўн учинчи омил: буйракни ювиш: у икки хил йўл билан амалга оширилади: 1. "Сунъий буйрак" деб номланувчи асбоб ёрдамида ювиш. Бу инсон танасидаги барча қонни мазкур асбобга тортиб олиб, сўнг ушбу қонни зарарли моддалардан тозаланади сўнг қонни қайтадан инсон жисмига вена қон томирлари орқали қайтарилади. Гоҳида мазкур жараён давомида қон томирлардан инсонга озуқа берувчи дориларни юбориб туришга мажбур бўлинади.\nИккинчи услуб: қорин пўсти орқали амалга оширилади: Яъни: киндик устидан қорин пўстига кичик катетер киргазилади сўнг қорин ичига одатда 2 литр миқдоридаги суюқлик қуйилади. Мазкур суюқлик таркиби кўп миқдордаги қандли глюкозадан иборатдир. Юборилган суюқлик маълум муддат ўтгач, сўриб олинади ва бу амал бир кунда бир неча бор такрорланади. Янги давр олимлари бу борада ихтилофга борганлар. Яъни ушбу ҳолат рўзани очадими йўқми?\nБиринчи фикр: бу ҳолат рўзани очади. Бу доимий фатво қўмитасининг фатвосидир. Уларнинг далиллари: буйракни ювиш инсон қонини қўшимча тоза қон билан кўпайтиради ва гоҳида унга бошқа озуқавий моддалар ҳам юборилади. Демак, бу ерда рўзани очишга боис бўлган икки омил бирлашмоқда. Иккинчи фикр: бу ҳолат рўзани очмайди. Далил шуки: бу борада шаръий ҳужжат собит эмасдир.\nМасалан: бачадонни ювиш рўзани очадими? Олимлар қадим ва ҳозирги давримизда ҳам бу борада баҳс юритганлар: Моликий ва ҳанбалий ҳамда ҳанафий олимларнинг баъзиларига кўра: аёл киши олди фаржидан суюқлик томизса рўзаси очилмайди. Чунки, аёл фаржи билан қорин бўшлиғи орасида боғлиқлик мавжуд эмас. Иккинчи фикр баъзи ҳанафий ва шофеийларга тегишли бўлиб, унга кўра: бу билан аёлнинг рўзаси очилади. Улар ўз сўзларини қовуқ билан фарж орасида ўзаро боғлиқлик борлиги билан исботлайдилар.\nЗамонавий тиббиёт аёл киши бачадони ва унинг қорин бўшлиғи орасида ҳеч қандай йўл йўқлигини исботлади. Шунга кўра, бачадонга қуйилган сув ёки дорилар рўзани очмайди. Ўн бешинчи омил: орқа пешоб орқали амалга оширилувчи тиббий амалиётлар: Бу бир қанча тиббий мақсадларда амалга оширилади. Жумладан: ҳароратни пасайтириш, бавосир (геморрой) каби касалликларни даволаш ва ҳоказолар.\nОрқа чиқиш билан ошқозон ўртасида ўзаро боғликлик мавжудми? Рўзани очади деганларга кўра: бу ерда орқа пешоб тўғри ичакка уланади ва тўғри ичак йўғон ичакка уланган бўлади ва шунг кўра рўза очилади.\nЎн олтинчи омил: орқа пешоб кўзгуси: Гоҳида табиб орқа пешоб йўлига тиббий кўзгу киргазади ва бу орқали ичакларни текшириб кўради. Бу борадаги шаръий ҳукм ошқозонни текширувчи тиббий кўзгу билан бир хилдир.


Ўқитувчининг Янги йил остонасидаги ўйлари | Nigoh.uz\nHome Gurung Ўқитувчининг Янги йил остонасидаги ўйлари\nҲадемай янги йил эшик қоқади. Якунига етаётган йил эса инсонни мулоҳазага чорлайди, келгуси режалар ҳақида ўйлашга ундайди.\nКатта синовли 2020 йилда мамлакатимизда бошқа соҳаларда бўлгани каби, таълим тизимида ҳам бор имконият ишга солинди. Пандемия шароитида ҳам фарзандларимиз таълим-тарбияси, илм олиши учун зарур шароитлар яратилди.\nБу йилдан оддий бир ўқитувчи сифатида ўзим учун қатор хулоса ва ҳаётий сабоқларни олдим. Масалан, ўзимни ўзимга нисбатан талабчан, мутахассислигим бўйича доимий изланувчан педагог, деб билардим. Ишимдан қаноатланишга ўхшаш ҳис бордай эди. Коронавирус пандемияси сабаб янги билимларни, соҳасига алоқадор янги йўналишларни мунтазам ўзлаштириб боришим зарурлигини чуқурроқ англадим.\nБу йил ота-оналар билан фаол мулоқот қилиш, тез-тез фикр алмашиб туриш таълим сифатини оширишга хизмат қилишини ўз тажрибамда кўрдим. Яна шуни таъкидлаш керакки, ўқитувчи болаларнинг фақат мактабдаги ютуқ ва камчиликларидан хабардор бўлишининг ўзи етарли эмас. Биз кўп ҳолларда эртамиз эгаларининг мактабдан ташқаридаги ҳаракатига, шахсий қизиқиш ва машғулотларига эътибор беравермаймиз.\nКарантинда кўплаб ҳамкасбларимизнинг мана шу борадаги камчилиги ҳам тўғирланди. Дарҳақиқат, боланинг шахсияти ҳақида тўлиқроқ тасаввурга эга бўлиш ўқитувчининг муваффақият калитларидан бири саналади.\nШунингдек, шароит тақозоси билан турли веб-ресурслар билан ишлашга, видео дастурларни ўрганишимга тўғри келди. Ҳозир бу йўналишга ўзимда ҳам қизиқиш ортган, бу борадаги билимларимни бойитиб боряпман. Бугунги кунда анъанавий дарсларда ҳам ўзим тайёрлаган видео-материаллардан тез-тез фойдаланаман. Математика фанини қийин ўзлаштирадиган баъзи ўқувчиларимга бу анча манзур бўлмоқда.\nШунингдек, онлайн дарсларни ўтишда хориж тажрибаси қандайлигини ўрганиш, мустақил видео-дарслар тайёрлаш жараёнларида инглиз тилини ўрганишга эҳтиёж сезилди. Демак, математика фани ўқитувчиси инглиз тилини ҳам билиши мақсадга мувофиқ, деган хулосага келдим.\nОдатда фаолиятим давомида мактаб психологи ва синф раҳбари билан мунтазам ҳамкорлик қилиб келаман. Шу йилдан бошлаб ҳамкорларим сафига инглиз тили фани ўқитувчилари ҳам қўшилди.\nУстозларимиз яхши ўқитувчи нафақат болаларга, балки ўзига ҳам талабчан бўлади деб ўргатишган. Бу ўгитларга амал қилиб ишлаш эса келгусида ўз мевасини беришига ишонамиз.\nЗангиота туманидаги 13-умумтаълим мактабининг\nматематика фани ўқитувчиси\nИккита фан бирлашаса ўқув соатлари қисқариб кетмайдими?\nПрезидент қарори: ЎзА фаолияти янада такомиллаштирилади


Президент Ислом Каримовнинг Ўзбекистон Республикаси Олий Мажлиси Қонунчилик палатасининг биринчи ташкилий йиғилишидаги нутқи - Ўзбекистон овози газетаси\nАвваламбор, юртимизда Конституциямиз ва қонунларимиз асосида, қизғин курашлар руҳида бўлиб ўтган сайловларда эл-юртимизнинг ишончини қозониб, Қонунчилик палатаси депутати деган юксак шарафга сазовор бўлган сиз, муҳтарам халқ вакилларини чин қалбимдан табриклаб, барчангизга сиҳат-саломатлик, фаолиятингизда янги-янги ютуқ ва омадлар тилашга ижозат бергайсиз.\nМен кўпчилик мана шу муҳташам залда ўтирганларни яқиндан билмасам ҳам, бугун сизларнинг иссиқ юзингизни, очиқ чеҳрангизни кўриб, ўзимни худдики сизлар билан яқиндан танишгандек ҳис қилмоқдаман.\nҲар қайси инсоннинг ҳаётида унинг хаёлида, хотирасида умрбод сақланиб қоладиган унутилмас воқеалар бўлади.\nСизларнинг барчангиз учун бугун ана шундай катта хурсандчилик куни, десак, айни ҳақиқатни айтган бўламиз. Сизлар муяссар бўлган, юртимиз ҳаётида улкан воқеа бўлган бундай шарафга эришиш, яъни, халқ вакили бўлиб, беш йил давомида парламентда иш олиб бориш, сайловчилар билдирган юксак ишончни оқлаш – бу катта бахт, шу билан бирга, катта масъулият демакдир.\nҲақиқатан ҳам, эл-юрт ишончига муносиб бўлиб, олдимизда турган буюк мақсадлар учун, Ўзбекистонимизнинг дунёдаги ривожланган демократик давлатлар қаторига кириши, халқимиз фаровонлигини янада ошириш, мамлакатимизнинг жаҳон ҳамжамиятидаги обрўси ва нуфузини юксалтириш йўлида ўзини бахшида қилиш, вақти келганда, Ватанимизни янада равнақ топтиришда менинг ҳам қўшган ҳиссам бор, деб мамнун бўлиб, рози бўлиб яшаш ҳаммага ҳам буюрмайди.\nШу маънода, бугун мана шу гўзал ва ҳашаматли, янги тарихимиздаги кўп унутилмас воқеаларга гувоҳ бўлган бинога айни шундай ҳиссиётлар билан қадам қўяётган сиз, муҳтарам депутатларга жамоатчилигимиз, сайловчиларимиз, ўттиз бир ярим миллионли халқимиз гўёки оқ фотиҳа бермоқда, десам, ўйлайманки, адашмаган бўламан.\nМенинг сизлар билан бугунги учрашув, бугунги чиқишимдан асосий мақсад – Олий Мажлиснинг аввалги таркибида иш олиб борган депутатлар фаолиятига баҳо бериш, янги сайланган парламентнинг вазифалари ҳақида сўз юритиш эмас.\nНасиб этса, Олий Мажлис Қонунчилик палатаси ва Сенатининг яқинда бўладиган қўшма мажлисида бу ҳақда атрофлича, чуқурроқ гаплашиб оламиз.\nМен бугунги фурсатдан фойдаланиб, аввало, сиз, азизларим билан кўришиб, сизларни чин қалбимдан табриклаб, мамлакатимизни замон талаблари асосида, барқарор суръатлар билан тараққий эттириш, бунинг учун кенг кўламли демократик ислоҳотларни янада чуқурлаштириш, шу борада олдимизда турган энг долзарб масалалар ҳақидаги айрим фикр-мулоҳазаларим билан ўртоқлашишни истардим.\nБугун биз ғоят мураккаб, таҳликали ва қалтис бир замонда яшаётганимизни барчангиз яхши биласиз.\nҲозирги вақтда дунёнинг узоқ-яқин турли ҳудудларида юз бераётган ташвишли воқеалар, жумладан, бизнинг минтақамизда, ён-атрофимизда кучайиб бораётган хавф-хатарлар, қонли тўқнашувлар, сиёсий ва иқтисодий қарама-қаршиликлар, терроризм, радикализм, наркотрафикнинг тобора авж олаётгани тинчлик ва барқарорликка қандай катта таҳдид туғдираётгани ҳақида, ўйлайманки, ортиқча гапириб ўтиришнинг ҳожати йўқ.\nМана шундай тобора кескинлашиб бораётган бир вазиятда биз ҳушёрлик ва сергаклигимизни йўқотмасдан, кимлар бизга хайрихоҳ, кимлар ғаразли кўз билан қараётганини, бугунги ҳаёт, бугунги давр бизнинг олдимизга қандай ўткир талаб ва вазифаларни қўяётганини чуқур англаб, огоҳ, сезгир ва сафарбар бўлиб яшашимиз талаб қилинмоқда.\nМана, собиқ Иттифоқнинг парчаланиб кетганига 23 йилдан ошди. Бир пайтлар унинг таркибида бўлган республикалар аста-секин оёққа туриб, қад ростлаб, мустақил тараққиёт йўлида қадам қўйишга интилмоқда.\nАйнан бизнинг Ватанимиз – Ўзбекистонимизни оладиган бўлсак, Яратганга минг бора шукурлар бўлсинким, бугунги кунда, аввало, халқимизнинг машаққатли ва фидокорона меҳнати ҳисобидан эришаётган ютуқ ва марраларимизни дўстларимиз ҳам, мухолифларимиз ҳам тан олмоқда, ислоҳотларимиз самарасини жаҳон ҳамжамияти эътироф этмоқда. Баъзи давлатлар, қани, биз ҳам шундай натижаларга эришсак, деб бизга ҳавас билан қараётгани ҳам ҳеч кимга сир эмас.\nШу нуқтаи назардан қараганда, айрим собиқ иттифоқдош республикаларнинг бугунги ривожланиш даражаси ва улар дуч келаётган иқтисодий-ижтимоий муаммоларни Ўзбекистоннинг ҳозирги тараққиёти билан солиштирадиган бўлсак, ўртада қандай катта фарқ борлигини яққол кўриш, кузатиш қийин эмас.\nБиз тарихан қисқа даврда, ўтган асрнинг 90-йилларида, энг оғир ва таҳликали бир шароитда ортиқча ҳиссиётларга берилмасдан, четдан бўлган турли тазйиқлар ва сохта ваъдаларга учмасдан, Ўзбекистонимиз учун яккаю ягона тўғри, яъни тадрижий, босқичма-босқич ривожланиш йўлини танлаб олганимиз, узоқни кўзлаб, етти ўлчаб бир кесган ҳолда, бошқача айтганда, шошма-шошарликка берилмасдан, “Мен минтақада биринчиман, мен дунёда биринчилар қаторидаман” деган мақтов сўзларни ишлатмасдан туриб, пухта ўйланган вазмин сиёсат олиб борганимизни бугун ҳаётнинг ўзи қайта-қайта исботлаб бермоқда.\nАйнан ана шундай тўғри йўлни танлаганимиз туфайли мустақилликни мустаҳкамлаш, Ватанимизни ҳар томонлама тараққий эттириш, ривожланган демократик давлатлар сафидан муносиб ўрин эгаллаш, халқимиз ва келгуси авлодларимиз учун ҳеч кимдан кам бўлмаган ҳаёт шароитларини яратиш, Ўзбекистонимизнинг халқаро майдондаги обрў-эътиборини янада юксалтириш бўйича улкан, айтиш мумкинки, асрларга тенг бўлган йўлни босиб ўтдик.\nБугун мустақил тараққиёт йўлимизни, амалга оширган ишларимизни сарҳисоб қилар эканмиз, авваламбор, бир ҳақиқатни такрор ва такрор айтишни ўринли деб биламан. Яъни, янги ҳаёт, янги жамият қуриш йўлида биз илгари ҳеч қачон дуч келмаган, тажрибамизда учрамаган ўта оғир ва машаққатли йўлни босиб ўтишимизга тўғри келди.\nҲеч шубҳасиз, бу борада қандай муаммо ва синовларни, қийинчилик ва тўсиқларни енгишга тўғри келган бўлмасин, қандай суронли ва тўфонли кунларни бошимиздан кечирган бўлмайлик, халқимизнинг хоҳиш-иродаси билан танлаган ва дадил қадамлар билан бораётган йўлимиздан,ўз олдимизга қўйган буюк мақсадларимиздан қайтмадик ва ҳеч қачон қайтмаймиз, десам, ўйлайманки, барчангиз бу фикрга қўшиласиз.\nМана шундай ўта таҳликали вазиятда барчамиз бир ёқадан бош чиқариб, белни маҳкам боғлаб, қандай оғир бўлмасин, ўз йўлимизда қатъият билан давом этганимиз, чет мамлакатлардан таклиф қилинаётган сармояларни эл-юртимиз манфаатини кўзда тутиб, чуқур ўйлаб ишлатганимиз, такрор айтишим керак, биз учун энг тўғри йўл бўлди. Шу тариқа биз нафақат сиёсий, аввало, иқтисодий мустақиллигимизни сақлашга ва мустаҳкамлашга эришдик.\nМаълумки, ўтган асрнинг 90-йилларида бошқа совет республикалари қатори Ўзбекистон ҳам мустақил тараққиёт йўлига ўтди. Мустабид тузумдан бизга қандай оғир, қандай ночор мерос қолгани, халқимиз қанча азоб-уқубатлар тортганини ҳеч қачон унутмаслигимиз керак. “Пахта иши” деган уйдирма ва бўҳтонлар, Марказдан юборилган, ўзини “десантчилар” деб атаган ёвуз кучларнинг қонунни, адолатни, халқимизнинг шаъни ва ғурурини оёқости қилиб амалга оширган кирдикорлари ҳақидаги бор ҳақиқатни тўла очиб бериш лозим. Афсуски, тарихчиларимиз, адибларимиз бу ҳақда кам ёзади. Ҳолбуки, биз учун олис тарих бўлган Амир Темур, Мирзо Улуғбек даври ҳақида қанча китоблар ёзилган. Ёзилиши керак ҳам. Айни пайтда биз бошимиздан кечирган кечаги кун, яқин тарихимизда рўй берган мана шундай фожиали воқеаларни ҳам бугунги ва келажак авлодларимизнинг онгу шуурига етказиш ҳақида ҳам бош қотиришимиз зарур. Униб-ўсиб келаётган ёшларимизни тарих сабоқлари билан, тарих ҳақиқати билан қуроллантириш лозим. Мактабларимизда, лицей ва коллежларда, олий ўқув юртларимизда айни шу мавзуларни холис ва ҳаққоний ёритиб беришга янада кўпроқ эътибор қаратишимиз керак. Бунинг учун аввало мустақилликка эришиш арафасидаги оғир кунларни бевосита кўрган, шу воқеаларнинг гувоҳи бўлган одамларнинг эсдалик ва хотираларини ёзиб олиш зарур.\nШуни эсда тутиш керакки, тарихни унутган халқ, жамият ўз йўлини йўқотади. Бундай халқ ва жамиятнинг келажаги йўқ.\nБугунги кунда баъзи мамлакатларда эски совет даврини қўмсаш, ўша замонга қайтиш учун турли уринишлар бўляпти. Айрим хорижий телеканалларда Ленин даврини, Сталин даврини, СССРни улуғлаш кайфиятлари кучайиб боряпти. Бундай қараш, бундай ёндашув бизга асло маъқул эмас. Бизнинг ўз ақлимиз, билим ва тажрибамиз, халқимизнинг хоҳиш-иродаси билан танлаб олган йўлимиз бор. Биз қарамлик ва тутқунликка қайтишга ҳеч қачон рози бўлмаймиз. Ота-боболаримиз айтганидек, кўр ҳассасини бир марта йўқотади.\nМен Конституциямизнинг 22 йиллигига бағишланган тантанали йиғилишда билдирган фикримни яна бир бор таъкидлаб айтмоқчиман – биз эски тузумни тиклашга қаратилган ҳеч қандай иттифоққа ҳеч қачон кирмаймиз, мустабид совет даврига асло қайтмаймиз. Шахсан мен бутун ҳаётимни, бутун умримни халқимизнинг озодлигига, Ватанимиз мустақиллигига бағишладим ва бу йўлдан ҳеч қачон қайтмайман.\nМаълумки, иқтисодий мустақилликка эришмасдан туриб сиёсий мустақилликка эришиб бўлмайди. Ёдингизда бўлса, 90-йилларда четдан бизга маслаҳат берадиган, ақл ўргатадиган қандай “доҳий”лар, қандай иқтисодчилар майдонга чиққан эди. Улар бошқаларнинг тажрибасидан кўр-кўрона нусха олишга, мавжуд вазият, миллий хусусият ва анъаналарни четга суриб қўйиб, қанчалик урингани ҳали-ҳамон эсимизда.\nХалқимизда бир эшикка киришдан олдин чиқишни ўйлаш керак, деган мақол бор. Ўзингиз ўйланг, қарз ҳисобида олган сармояларни қаёққа ишлатишни олдиндан пухта ўйламасдан, аниқ стратегик лойиҳаларни амалга ошириш ўрнига бошқаларга ўхшаб, еб қўйган бўлганимизда, бугун қандай аҳволда бўлардик? Бу ҳақиқатни ҳеч қачон эсимиздан чиқармаслигимиз зарур деб биламан.\nЛекин ҳаммамизга яхши маълумки, ҳаёт ҳеч қачон бир жойда тўхтаб турмайди, шиддат билан, жадал суръатлар билан доимо олдинга интилади. Кимки ҳаётнинг тараққиёт суръатлари билан ҳамқадам бўлмаса, унга лоқайд ва беписанд қараса, эришган ютуқларига маҳлиё бўлиб, хотиржамлик ва ҳаволаниш кайфиятига берилса, ҳеч шубҳасиз, тез ўзгариб бораётган тарихнинг бир чеккасида, қолоқлик ва армонда қолиб кетади. Бу – ҳаётнинг бешафқат, аччиқ ҳақиқати ва биз буни асло унутмаслигимиз керак.\nБугунги кунда биз юртимизда ҳуқуқий демократик давлат, эркин фуқаролик жамияти қуришга қаратилган олис ва оғир йўлнинг фақат бир қисминигина босиб ўтдик, холос. Унинг ҳал қилувчи қисми ҳали олдинда. Яъни, бу йўлда ўз ечимини кутиб турган вазифаларимиз камайгани йўқ, аксинча, замон талаби билан уларнинг кўлами ва миқёси тобора кенгайиб бормоқда. Албатта, барчамиз бу ҳақиқатни яхши тушунамиз ва бу йўлда яна қанчадан-қанча кутилмаган қийинчиликлар, турли синовлар бўлиши мумкинлигини ҳам ўзимизга тасаввур қиламиз.\nБу борада ҳаётнинг ана шундай талаб ва мезонларини ҳисобга олган ҳолда ишлаб чиқилган ва ўтган давр мобайнида изчил жорий этиб келинаётган, амалда ўзини оқлаган, “ўзбек модели” деб ном олган тараққиёт йўлимиз ва Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепцияси ўрта ва узоқ истиқболда биз учун келажак Стратегияси бўлиб хизмат қилмоқда, аниқ йўлни кўрсатмоқда.\nСизлар ўз зиммангизга олган вазифаларни адо этишда, албатта, кўп жиҳатдан ўрганишга, тажриба топишга тўғри келади. Шунинг учун ҳам ўрганишга, ўз устингизда ишлашга, профессионал даражангизни оширишга доим тайёр бўлишингиз керак. Ҳар биримиз ўқиш-ўрганишдан ҳеч қачон тортинмаслигимиз зарур. Ҳамма нарсани биламан, деган одам янглишади. Қаранг, бугун болаларимиз ўқиб-ўрганиб, ўз устида ишлаб ҳар томонлама соғлом ва баркамол бўлиб улғаймоқда. Мустақил фикрлайдиган, замонавий илм-фан ва касб-ҳунарларни пухта эгаллаган, ўз юрти, ўз халқига фидойи, биз бошлаган ишларни давом эттиришга қодир бўлган бундай авлодни енгиб бўладими? Бугун биз ўз олдимизга қўйган юксак мақсадларга етишда ана шу навқирон авлодимиз ҳал қилувчи куч бўлиб майдонга чиқаётгани барчамизга ғурур ва ифтихор бағишлайди.\nЯна бир бор таъкидлайман, доимо ўрганиш, изланиш, янгиликка интилиб яшаш керак. Бугунги кунда қайси давлат юксак тараққиётга эришган бўлса – бу Жанубий Корея ёки Япония бўладими, Европа давлатлари бўладими – буларнинг барчасидан ўрганиш керак. Бу борада биз учун ҳеч қандай мафкуравий чеклашлар йўқ. Биз учун ягона мафкура – бу Ўзбекистоннинг тараққиёти, Ўзбекистоннинг равнақи, Ўзбекистоннинг дунёда ҳеч кимдан кам бўлмаслигидир.\nБиз, давлатимизнинг ташқи сиёсат стратегиясига амал қилган ҳолда, турли сиёсий-ҳарбий блокларга қўшилмаймиз, ўз ҳудудимизда хорижий ҳарбий базалар ташкил қилишга йўл қўймаймиз. Бизнинг мақсадимиз битта, у ҳам бўлса, юртимизда тинчлик ва осойишталикни мустаҳкамлаш, узоқ ва яқин қўшниларимиз билан тил топишиб, аҳил ва иноқ бўлиб яшашдан иборат.\nБарчамизга маълумки, депутат қайси партияга мансуб бўлмасин, биринчи навбатда, сайловчилар олдида, эл-юрт олдида жавоб беради. Партиялар жамиятнинг маълум бир қатлами манфаатларини ифода этадиган ва ҳимоя қиладиган куч сифатида парламентда бир-бирига рақиб ёки мухолиф бўлиши табиийдир.\nЛекин ягона Ватанимиз бўлмиш Ўзбекистон манфаати, ягона халқ манфаатлари ҳақида сўз борганда, уларнинг барчаси бир мушт бўлиб бирлашиши даркорлигини ҳеч қачон ёдимиздан чиқармаслигимиз зарур. Бугунги кунда мамлакатимизда миллий ғоямиз – юрт тинчлиги, Ватан равнақи, халқ фаровонлиги каби эзгу мақсадлар ана шундай бирлаштирувчи куч бўлиб хизмат қилаётганидан сизлар албатта яхши хабардорсиз.\nҲозирги вақтда Ўзбекистонда амалга оширилаётган демократик ўзгариш ва янгиланишлар туфайли парламентнинг ваколат доираси янада кенгайди. Конституциямизга тегишли ўзгартишлар киритдик. Ҳокимиятнинг учта бўғинга, яъни, қонун чиқарувчи, ижро этувчи ва суд ҳокимиятига бўлиниши, улар ўртасидаги ўзаро тийиб туриш ва манфаатлар мувозанати тизимини яратиш бўйича аниқ ишлар қилинди.\nАйни вақтда парламент таркиби – структураси, унинг баъзи бир ташкилий жиҳатлари эски замонни эслатишини, ҳали-бери расмиятчилик аломатлари сақланиб қолаётганини ҳам очиқ айтишимиз ва бу муаммоларни ҳал қилиш устида ишлашимиз керак.\nЎзингиз кўриб турибсиз, дунёда олдин ҳеч содир бўлмаган, учрамаган ўта оғир, ўта мураккаб зиддият ва низолар, сиёсий қарама-қаршиликлар, жаҳон миқёсида 2008 йили бошланган молиявий-иқтисодий инқироз ва унинг оқибатлари давом этаётган, бир сўз билан айтганда, ноаниқлик ва охирини олдиндан айтиб бўлмайдиган воқеалар юз беришининг гувоҳи бўлмоқдамиз.\nМана шундай ғоят мураккаб вазиятда янги – 2015 йил ва ундан кейинги йилларда биз ўз олдимизга қўяётган кенг кўламли ислоҳотларни янги босқичда давом эттириш, иқтисодиётимизни барқарор суръатлар билан ривожлантириш, лўнда қилиб айтганда, юртимизни, Ватанимизни янада обод ва фаровон этишдек аниқ ва эзгу мақсадларга эришиш мумкинми, деган безовталик пайдо бўлиши мумкин.\nБуни ҳам тўғри тушуниш керак. Лекин мана шундай ўта масъулиятли пайтда бир чеккада томошабин бўлиб ўтириш асло мумкин эмас. Файласуфлар айтганидек, бу дунёда душмандан эмас, аввало, лоқайд, бепарво ва бетараф одамлардан қўрқиш керак. Менинг сизларга тилагим, даъватим шуки, халқ вакиллари аввало курашчи бўлиши керак. Мана шу муқаддас замин учун, Ўзбекистонимиз учун, халқимизнинг тинчлиги, фарзандларимизнинг бахтли келажаги учун барчамиз бир ёқадан бош чиқариб, ишлашимиз, курашишимиз зарур.\nМен чет эллик сиёсий арбоблар, катта ишбилармонлар билан учрашганда, улар бизнинг фарзандларимиз ҳақида ҳавас билан “Ёшларингизнинг кўзи ёниб туради” деган фикрни кўп эшитаман. Ҳақиқатан ҳам, ҳаётда Ватани, халқи учун курашга бел боғлаган, софдил, иродаси мустаҳкам ёшларнинг кўзлари ёниб туради. Бугун мана шу залда ҳам кўзлари ана шундай ёниб турган одамларни кўриб, “Балли, сизларга!” деб айтмоқчиман.\nЮқорида зикр этилган хавотирли саволларга нисбатан, ўйлайманки, барчамизнинг жавобимиз битта, яъни, биз босиб ўтган ривожланиш йўлини, эришган марра ва ютуқларимиз, энг муҳими, бизнинг бугунги салоҳиятимиз, куч-қудратимизни 90-йиллардаги давр билан мутлақо солиштириб бўлмайди. Чунки бизнинг бугунги халқимиз, бизнинг бугунги жамиятимиз – бундан ўн йил, йигирма йил олдинги халқ ва жамият эмас.\nБугунги кунда одамларимизнинг фикри-зикри, дунёга, ҳаётга қараши тубдан ўзгариб, уларнинг тобора юксалиб бораётган сиёсий савияси ва ҳуқуқий маданияти, фаол гражданлик позицияси, биз ҳеч кимдан кам эмасмиз ва ҳеч қачон кам бўлмаймиз, деган азму қарор билан олдинга интилаётгани биз эришган ва келгусида қўлга киритадиган катта-катта ютуқ ва марраларнинг мустаҳкам пойдеворига айланаётганини кўрмаслик, англамаслик ва буни тан олмаслик мумкин эмас.\nЙиллар, асрлар синовида тобланган, кўпни кўрган, бугун эркинлик ҳавосидан нафас олиб яшаётган, ўз қадр-қимматини, инсоний шаънини, не-не улуғ зотларнинг ворислари эканини, ўзлигини англаган, миллий ғурур ва ифтихорини тиклаган, халқаро майдонда ўзига муносиб ўрин эгаллаб бораётган, ўз кучи ва эртанги кунига ишонган, ўз юрти, ўз фарзандларининг келажаги фаровон бўлишига интиладиган бундай халқни ҳеч қандай куч тўхтатолмайди.\nМана шундай меҳнаткаш, олижаноб ва бағрикенг халққа фарзандлик садоқати билан хизмат қилиш – барчамиз учун юксак шараф, олий саодатдир.\nАзиз юртдошларим, ҳурматли депутатлар, мана шу эзгу мақсадларга эришиш йўлида барчангизга яна бир бор бахт ва омад тилайман.


ТУРКСОЙ ДЕЛЕГАЦИЯСИ БУЮК ШАҲАР КОНЯДА — Dilnoma\n04.08.2021 Дилрабо Курязова Маданият, Туризм, Хоразм NEWS\nКоня Туркиянинг жанубий қисмида жойлашган бўлиб, шаҳарда озиқ-овқат, тўқимачилик, цемент ва трактор заводи мавжуд. Шунингдек, ушбу ҳудудда машҳур гиламлар тайёрланади. Қисқа айтганда, Коня Туркиянинг саноат зоналаридан бири ҳисобланади.\nКун ярмида Коня шаҳрига етиб келган делегация аъзолари шаҳар ўртасидаги Жалолиддин Румий зиёратгоҳи ва музейига ташриф уюштирилди.\nДунёнинг улуғ донишмандларидан бири, беназир шоир ва бетакрор мутафаккир, валий инсон Жалолиддин Румий 1207 йилда Хоразмшоҳлар империяси тасарруфида бўлган Балхда (ҳозирги Афғонистон ҳудуди) туғилган.\nМавлоно Румий майдонида жойлашган мақбара ва музей зиёратчилар ташриф буюриши учун қулай меъморий ансамблга айлантирилган. Шунингдек, ушбу ҳудудда Султон Салим масжиди жойлашган.\nДелегация аъзолари зиёрат қилаётган вақтда Коняда (кейин билишимизча, ёнғин бўлаётган ҳудудларда ҳам) ёмғир ёғишни бошлади. Бу айни ўрмон ёнғинларини бартараф этишда турк қардошларимизга мадад бўлганини маҳаллий оммавий ахборот воситалари орқали ҳам бир неча бор таъкидлаб ўтишди.\nШундан сўнг, делегация аъзолари Коня шаҳрининг хушманзара ва диққатга сазовор жойларини томоша қилди. Улкан тоғ бағрида кечки овқат ташкил қилинди. Шу ўринда, айтиб ўтиш жоиз, айнан Конядаги таомлар Хоразм таомларига жуда ўхшашлигини билдик.\nКечки пайт делегация Караман шаҳрига қайтиб, ТУРКСОЙ вакиллари билан биргаликда эртага Нигде шаҳрида ўтказилиши режалаштирилган навбатдаги ишлар юзасидан келишиб олинди. Ижодий жамоа вакиллари репертуар режа асосида репетиция жараёнларини олиб бордилар.\nЎзбекистон делегациясининг Туркиядаги ижодий сафари давом этмоқда…


Ер солиғи қандай ҳисоблаб чиқарилади ва тўланади | BUXGALTER.UZ\nЕр солиғи қандай ҳисоблаб чиқарилади\nЕр солиғи йилда бир марта – 1 январга бўлган ҳолатга кўра ҳисоблаб чиқарилади. Унинг йиллик суммасини ҳисоблаб чиқариш учун қуйидагиларни билиш керак:\nшу жумладан қурилиши тугалланмаган объектлар (мавжуд бўлганда) банд қилган ер участкалари майдони гектарда – кадастр ҳужжатларидан. Майдон кв.метрда кўрсатилган бўлса, уни 10 000 га бўлиш лозим;\nимтиёзга эга ер участкалари майдони, агар улар мавжуд бўлса (Солиқ кодексининг 282-моддаси 2-қисми);\nсолиқ ставкалари (26.12.2018 йилдаги ПҚ–4086-сон қарорга 16-илова).\nТошкентда ставкалар бешта зона бўйича табақалаштирилган. «Менинг шаҳрим. Тошкент» АҚТни юклаб олиб ёки Тошкент шаҳар ер ресурслари ва давлат кадастри бошқармаси сайтида шаҳар туманлари бўйича ер участкангиз зонасини билиб олишингиз мумкин.\nНорматив муддатда қурилиши тугалланмаган объектлар, бўш турган нотурар жой бинолари, иншоотлари, шунингдек фойдаланилмаётган ишлаб чиқариш майдонлари банд қилган ер участкалари бўйича ер солиғи оширилган ставкаларда тўланади.\nСолиқнинг йиллик суммаси гектардаги ер участкаси майдонини солиқ ставкасига кўпайтириш орқали ҳисоблаб чиқарилади. Ушбу суммани 4 ёки 12 га бўлиб, ер солиғининг чораклик ва ойлик суммасини оламиз.\nЕр солиғи бўйича қандай ҳисобот топширилади\nСолиқ бўйича ҳисоб-китобни (МВ ва ДСҚнинг АВ томонидан 22.03.2013 йилда 2439-сон билан рўйхатдан ўтказилган қарорига 8-илова) ўнинчи январгача, яъни тўққизинчи январь куни соат 24.00 гача ДСИга тақдим этиш лозим. Уни жўнатиш учун ЭРИ ёрдамида my.soliq.uz сайтига кириш ва солиқ ҳисоботлари электрон шакллари орасидан «Ер солиғи»ни танлаш керак. Сўнг қуйидагилардан келиб чиққан ҳолда Ҳисоб-китоб қилиш вариантини танлаш зарур:\nер участкаларингиз қаерда жойлашганидан. Ер участкаси юридик шахс солиқ ҳисобига қўйилган ерда жойлашмаган бўлса, ҳисоб-китоб участка жойлашган жойдаги ДСИга топширилади;\nкорхонангиз кичик бизнес тоифасига киришидан;\nкорхонангиз қишлоқ хўжалиги корхонаси ҳисобланишидан.\nЮридик шахс жойлашган ери бўйича ер солиғи ҳисоб-китоби (ноқишлоқ хўжалик (МФ ва КК учун))\nЕр участкалари жойлашган жой бўйича ер солиғи ҳисоб-китоби (ноқишлоқ хўжалик (МФ ва КК учун))\nЕр участкалари жойлашган жой бўйича ер солиғи ҳисоб-китоби (ноқишлоқ хўжалик (МФ ва ККдан ташқари))\nЮридик шахс жойлашган ери бўйича ер солиғи ҳисоб-китоби (ноқишлоқ хўжалик (МФ ва ККдан ташқари))\nЕр участкалари жойлашган жой бўйича ер солиғи ҳисоб-китоби (қишлоқ хўжалик)\nЮридик шахс жойлашган ери бўйича ер солиғи ҳисоб-китоби (қишлоқ хўжалик)\nЕр солиғи қайси муддатда тўланади\nЕр солиғи қуйидагича тўланади (Солиқ кодексининг 286-моддаси):\nмикрофирмалар ва кичик корхоналар томонидан – солиқ йиллик суммасининг 1/4 қисми миқдорида:\n– 10 январгача;\n– 10 апрелгача;\n– 10 июлгача;\n– 10 октябргача;\nқолган солиқ тўловчилар томонидан – солиқ йиллик суммасининг 1/12 қисми миқдорида, ҳар ойнинг 10-санасигача.\nКорхонани кичик бизнес тоифасига киритиш мезони ўзгармади – ходимлар сони бўйича мос келиши керак: «Микрофирмалар ва кичик корхоналар – белгиланган мезонга ходимларининг сони бўйича мос келадиган юридик шахслар (Солиқ кодексининг 22-моддаси)». Уни йиллик айланмаси (ялпи тушуми) 1 млрд сўмни ташкил этадиган ҳажм билан чалкаштирманг, бу поғонадан ошган корхона ЯСТдан умумбелгиланган солиқларни тўлашга ўтади.\nЯгона ер солиғи тўлашга ўтмаган қишлоқ хўжалиги корхоналари ер солиғини бошқача тартибда тўлайдилар:\nИрина Ахметова, «Норма» МЧЖ эксперти


Ўзбекистонда тиббиёт ниқобларининг ишлаб чиқарилиши етарли даражада\nИжтимоий тармоқлардаги хабарларга кўра, тиббиёт ниқоби (маска) етишмаслиги ва деярли барча дорихоналарда нархининг ошгани аҳолини ташвишга солмоқда экан.\nШуни маълум қиламизки, юртимизда 15 та тиббий юз ниқоби ишлаб чиқарадиган корхона мавжуд.\nУшбу корхоналар ҳозирги кунда тўлиқ қувват билан ишлаб турибди. Аммо маскага бўлган эҳтиёж юқори бўлгани ва буюртмаларнинг кўплиги сабаб, дорихоналарда айнан шу маҳсулотнинг нархи ошгани кузатилган. Яна бир бошқа сабаблардан – бири вазиятдан фойдаланиб қолаётган нафси ўпқон кимсаларнинг тиббий буюмларнинг оширилган нархларда сотаётганлигидир.\nАгар сиз юз ниқобларини белгиланган нархлардан юқори нархларда сотилаётганига гувоҳ бўлсангиз, Ўзбекистон истеъмолчилари ҳуқуқларини ҳимоя қилиш жамиятлари Федерациясига мурожаат қилишингиз мумкин.\nЎзбекистон истеъмолчилари ҳуқуқларини ҳимоя қилиш жамиятлари Федерацияси ўзининг расмий сайтида мазкур ҳолат бўйича ўз муносабатини билдириб, дори воситалари ва тиббий буюмлар нархини асоссиз равишда оширган дорихоналарнинг фармацевтика фаолияти тўхтатилиши борасида расман огоҳлантириш эълон қилди.\nШу ўринда фармацевтика соҳасида фаолият юритувчи тадбиркорлардан дори воситалари ва тиббий буюмларга нарх белгилаш тартибига, лицензия талаблари ва шартларига қатъий риоя қилишларини сўраб қоламиз.


Самарқандда ишчилар ўртасидаги жанжалда Туркия фуқаролари жароҳатланди » Muzlik.uz - O‘zbekiston yangiliklari\n6 ноябрь куни Самарқанднинг кўп қаватли уйлар қурилаётган Қорасув мавзесида 10 нафар қурувчи ўртасида оммавий жанжал содир бўлди. Можаро вақтида тўрт киши, жумладан уч нафар Туркия фуқароси жароҳатланди, дея хабар қилди Ўзбекистон Бош прокуратураси матбуот хизмати «Газета.uz»га. Ҳуқуқни муҳофаза қилиш органларидаги ахборот манбалари маълумотларига кўра, уч нафар турк мутахассиси исиниш учун қурилиш майдончаси ҳудудига олов ёқади. Гулханга яна бир ишчи, Ўзбекистон фуқароси келганида улар ўртасида можаро келиб чиқади ва муштлашувга айланиб кетади. Жанжалга яна олти ишчи қўшилади. Тўрт киши, жумладан уч турк мутахассиси тан жароҳатлари олиб, тиббиёт муассасасига мурожаат қилди. Ҳодиса юзасидан Ўзбекистон Жиноят кодексининг 277-моддаси 2-қисми «б» банди бўйича жиноят иши қўзғатилди. Видео\nСамарқанда бир неча киши томонидан калтакланган эркак вафот этди\nОлмазор туманидаги тўртта ўлим ҳолати юзасидан Тошкент шаҳар прокуратураси ахборот берди\nРоссияда қурилиш ҳавозалари қулаши оқибатида тўрт ўзбекистонлик жабрланди\nЖанжал вақтида пичоқланган ўсмир вафот этди


"Хадис ва Хаёт" ва бошка китоблар\n00:00 / 02.01.2008 | eski savollar | 7915\nАссаламу Алайкум ва Рохматуллохи ва Барокатух, Шайх хазратлари!Яратгандан Сиздек илмли инсонларни купайтириши ва биздек оддий мусулмонларга тугри йулдан адашмасликни сураб, айрим фикрларимни (ёки саволларимни) баён этишга ижозат беринг.Сизнинг ёзган китобларингизни укиб жуда хурсанд булдим, анча содда тилда ва равон баён этилган. Лекин муаммо шундаки, уларнинг хар бирини узимиз учун сотиб олиш жуда кимматлик килмокда. Аммо жуда хам хохлардим, уларни сотиб олиб уйимдагиларга хам таништиришни. Мен узим масжидларга кирганда Сизнинг китобларингизни вараклаб тураман, ва купинча, вактнинг камлигидан бутун китобни масжидда укишга улгурмайман.Шунинг учун илтимос, шу китобларингизни ("Хадис ва хаёт" сериасидаги, "Тафсири Хилол" сириасидаги ва бошкаларини) каердан арзонрок (биринчи кулдан) олиш мумкин? Чунки якинда "Кукалдош" мадрасаси олдидаги бозордан кизикиб сураган эдим, "Хадис ва Хаёт"нинг 1-жузини 11 000 (ун бир минг) сум деб айтишди. Ёки Сизга бир таклифим бор: шу Сиз чоп этаётган китобларингизнинг электрон вариантини компьютерда укиш учун тартибга келтириб арзонрок холда сотувга куйсангиз, яхши буларди. Чунки бундай холатда нашриёт харажатлари унинг нархига кушилмайди-ку. Менимча, Абу Муслим бундай ишларга анча мохир!Ассаламу Алайкум.\n- Мактубингиз ва таклифингиз учун ташаккур. Сиз бизни ташвишга солиб турган масалани кўтарибсиз. ҳақиқатда сиз айтган бозорда ҳам ва бошқа ерларда ҳам китоб нархида ноинсофлик бор. Мен сизнинг гапингизни айтган эдим, бир имом домла ўша «ҳадис ва ҳаёт»нинг ўн беш минг деб туришганини айтдилар. Яъни, ўз баҳосидан ўн марта қиммат. Биз доимо нархда инсофсизлик бўлмаслигини айтиб, ёзиб келмоқдамиз. Аммо баъзи одамлар бунга эътибор бермаяптилар. Уларнинг ўзлари сотаётган китобларда ҳам шу маънолар бор. Аммо китоб сотиш бошқа, уни ўқиб амал қилиш бошқа экан. Жумладан, «ҳадис ва ҳаёт»нинг ўн биринчи жузи, «Савдо китоби»да қуйидагилар ёзилган: «Исломда нарх чегараланмайди. Лекин сотувчиларга ноинсофлик қилмаслик, нархни арзон қилса баракали бўлиши ҳақида доимо тушунтириш олиб бориб турилади. Тожирларга эса олиб келиб сотаётган моллари устига учдан бирдан кўп фойда қўймаслик уқтирилади».Биз ҳозиргача фақат насийҳат қилиб келдик. Аммо сизнинг мактубингизда кейин воқеъликдан сўзламасак бўлмас экан деган хулосага келдик. Воқеълик эса ачинарли. Бир неча мисол келтиришга ижозат бергайсиз.Шаҳобиддин номли хизматчимиз сўзлайди: «Омборни тартибга солаётсам, «ҳадис ва ҳаёт»нинг тўртинчи жузидан тўрт дона чиқиб қолди. Чангини артиб тозалаб турсам, бир китобфуруш келиб, менга бер, деб туриб олди. қанча берасиз, десам, қимматроқ нарх айтди. Мен, ўз баҳоси бунча, деб у айтгандан оз нарх олдим. Омборни ёпиб кетаётсам, ҳалиги одам ўша китобдан бирини йигирма етти мингга сотмоқда. Уялмайсизми?! ҳозиргина арзонга олган эдингиз-ку, десам, сенинг ишинг нима, дейди».Бунисига нима дейсиз?! Мадрасанинг ичидан олиб, деворнинг ортига ўтиб шунчалик қиммат баҳо сўраш инсофданми?! ўзидан кичик боланинг инсоф қилиб арзонга берган китобини унинг кўзи олдида шу даражага чиқаришни нима деб баҳолаш мумкин?!Укам Муҳаммад Амийн ҳожи домла сўзлайди: «Андижон бозорида китобларингиздан бирининг нархини сўрасам, жуда ҳам юқори баҳо айтиб юборди. Унчалик эмасдир, сал инсоф қилинг, десам. Бизга ўзи шу нархда келади, деди. Мен ҳам нархни, олиб келадиганларни сал-пал биламан, сиз айтганчалик эмас, десам. Менга Шайх ҳазратларининг ўғли ўзи олиб келади, деди. Мен фалончиман, ўша сиз айтаётган одамнинг амакисиман, у киши бу ерни кўргани ҳам йўқ. Бозорга кирмайди ҳам. Ёлғон гапиргани Аллоҳдан қўрқмайсанми, десам. Безрайиб турибди».Маҳкам ака исмли мухлис инсон бор. Савобли ишларни қилишга кўп уринади. Жиззахли имом домлалардан бири, Маҳкам ака, китоб бозорига олиб боринг, дептилар. «Кўкалдош» мадрасаси ёнидаги бозорга боришибди. «Тафсири ҳилол»нинг олтинчи жузига харидор бўлишибди. ўттиз беш минг, депти савдогар. Икки донасими, депти Маҳкам ака. Йўқ бир донаси, депти савдогар. қанақасига, ахир бу китобнинг нархи фалонча-ку, депти Маҳкам ака. ўзи нархи шу! Менга Шайх ҳазратларининг ўзлари олиб келадилар, депти савдогар. Маҳкам ака уни бўғиб қолган экан, имом домла ажратиб олибди. ҳозир Маҳкам ака ушбу ҳодисани куюниб гапириб юрибди. Бунга ўхшаган ёлғон, алдов, фириб, ноинсофлик ва пасткашликлар ҳар қадамда ва ҳар вақтда.Ахир ёлғон гуноҳи кабира-ку! Ахир савдодаги ёлғон баракани ўчиради-ку!ҳакийм ибн ҳизом розияллоҳу анҳудан ривоят қилинади: «Набий соллаллоҳу алайҳи васаллам: «Икки савдолашувчи ажраб кетмагунларича ихтиёр ўзларида. Агар рост гапирсалар ва очиқ баён қилсалар иккисига савдоларида барака берилади. Агар беркитсалар ва ёлғон гапирсалар, савдоларининг баракаси ўчади», дедилар».Бухорий ва Муслим ривоят қилган.Рост сўзлаб топилган бир сўм, ёлғон сўзлаб топилган минг сўмдан баракали бўлади. Бу беш кунлик дунёдагиси. Охиратда нима бўлади, ҳар ким ўзи билади. Жобир розияллоҳу анҳудан ривоят қилинади: «Набий соллаллоҳу алайҳи васаллам: «қачон сотса, қачон сотиб олса ва қачон ҳақини талаб қилса карамли бўлган одамни Аллоҳ раҳм қилсин», дедилар». Бухорий ва Термизий ривоят қилган.Мусулмон одам доимо карамли, саховатли бўлиши керак. Айниқса олди-сотди ва ҳақни талаб қилиш пайтида. Бундоқ пайтда мумсиклик қилиб, тийиннинг устида етти думалаб туриб олиш барака келтирмайди. Балки, сахийлик, очиқлик, бир оз ўтиб бериш ишлари Аллоҳнинг раҳматига, хайру баракага сабаб бўлади.Ушбу ҳадисдаги зикр қилинган Аллоҳнинг раҳмати икки дунёга ҳам хосдир. Мазкур ишларда карамли, саховатли бўлган кишиларга Аллоҳ таолонинг раҳмати молу мулкига, ризқу рўзига барака, ўзига соғлик-саломатлик, фаравон турмиш ва тинчлик омонликда аксини топади. Охиратда эса жаннатга киришга сабаб бўлади.Демак, сотувчи ҳам, олувчи олувчи ҳам карамли, саховатли ва хушмуомала бўлиши керак. Шунингдек, бировдан ҳаққини сўровчи ҳам яхшилик, хушмуомалалик билан сўраши керак.«Кўкалдош» мадрасаси ёнидаги бозорга бизнинг одамларнинг ҳеч алоқалари йўқ. У ердаги ноқулай шароитдан ҳазар қилиб аралашмай қўйишган. Шу билан бирга сиз азизларга қўлларидан келган хизматни қилишга ҳаракат қилишмоқда.Бунинг учун «Хожа Аҳрор» масжидининг «Кўкалдош» мадрасаси тарафдаги дарвозаси олдида кичик бир кўшк очдилар. ўша ердан биринчи қўлдан китоб ва дискларни сотиб олишингиз мумкин.Шунингдек, қўйлиқда кўприк ёнида, қабристон яқинида ҳам бир кўшк очилди. Яна китобларни қуйидаги манзиллардан ҳам олишингиз мумкин:- ғофир ғулом кўчаси, 7 уй. Консилар моллар дўкони, тел: 1442656.- Чилонзор 11-даҳа, 10-уй 47 хонадон, Заргарлик ускуналари дўкони, тел: 2768752. Имкони бўлса, яна бошқа ерларда ҳам савдо нуқталари очиш ниятлари бор.Баъзи биродарлар ҳам бу ишга ўз ҳиссаларини қўшмоқдалар.\nНамоз оқиш учун ижарага олинган бинолар масжид ҳисобланадими?\nЖума намозидан сунг Жаноза намози\nҚазо намозлардаги ният қандай бўлади?\nутуруб намоз уқиш\nАрвох капалак тугрисида\nХуфъями ёки Ошкорами?!\nАрафа куни рузаси\nОёқда замбруқ бўлса


СамДУ доценти Абдулла Қувватов нега газета таҳририятидан норози? » Новости Узбекистана сегодня: nuz.uz\nНовости Узбекистана → ЖАМОАТЧИЛИК → СамДУ доценти Абдулла Қувватов нега газета таҳририятидан норози?\n31-01-2019 10:09 0 879 Рейтинг1 Чоп этиш\nМактубининг аввалида доцент А.Қувватов “Маърифат”дан ҳамкорлик қилишга таклиф бўлгандан кейин таҳририятга 7-8 та мақола юборганлигини маълум қилади. “Мақолаларимнинг иккитаси “Бизга қандай дарсликлар керак” ва “Олий таълимда малака ошириш: муаммо ва ечимлар” 2018 йил декабрь ойида чоп қилинди. Албатта бунинг учун уларга раҳмат, лекин иккаласида ҳам асосий жойлар қирқилган. Оқибатда мазмуни йўқолиб тушунарсиз, фойдасиз ҳолга келган”, – деб ёзади муаллиф. Мактубда у битта мақоласининг таҳлилини тўла келтирган.\nМактубни ўқишни давом эттирамиз: “Мақола қўлёзмасидаги “Лекин табиийки, бу мутахассислар тегишли йўналиш бўйича ўқитиладиган ҳамма фанлардан тингловчининг малакасини оширадиган даражада билимга эга бўлиши мумкин эмас” деган гап қирқилган. Тегишли йўналиш бўйича ўқитиладиган барча фанларнинг рўйхати эса унинг ўқув режасида келтирилади. “Маърифат”даги бу айбловни исбот қилишни талаб қилиб, малака ошириш марказлари газетани ва муаллифни судга бериши мумкин. Мақолани ўқиган ўқувчида фундаментал фанлар ва умумкасбий фанлар бошқа-бошқа блокларга кираркан деган нотўғри тасаввур пайдо бўлади. Олий ўқув юртларида ишлаётган ҳамкасбларим эса ўқув режани фарқига бормай муаллиф қандай фикр билдиради деган хулосага келишлари мумкин.\nСарлавҳага “.... муаммо ва ечимлар”деган сўзлар қўшиб қўйилган бўлишига қарамасдан, муаммо нимадан иборат эканлиги газетада босилган мақолада айтилмаган. Қўлёзмада эса бу аниқ қилиб ёзилган эди. Мақоланинг баъзи жойлари билмасдан қисқартирилганлиги учун таклиф чала ва зиддиятли тус олган. Унинг фойдали томони ва афзаллиги нимада эканлиги тушунарсиз. Масалан, фундаментал фанларнинг устоз профессор-ўқитувчилари ва “кичик” фан ўқитувчиларининг лидерлари ўз малакасини оширмайдими, агар оширса улар қаерда оширади, деган табиий саволга жавоб йўқ. Қўлёзмада эса бу аниқ ёзиб қўйилган: “Бундай устоз ўқитувчиларни эса марказга ёки четга малака оширишга ва бу масалаларга тегишли анжуманларда қатнашишга юбориш унинг ўзига ва у орқали бошқаларга ҳам фойдали бўлади”. Кичик фанларнинг лидерлари бўйича эса шундай таклиф билдирилган: “Буларнинг орасидан биттасини шу фан бўйича малакасини ошириш учун чет элга юбориш мумкин. Четда бирор нарсани ўрганиб келадиган мутахассис албатта қолганларини ҳам шунга ўргатиши керак. Ҳозир бу ишни кимнинг қандайлигини билмайдиган амалдор ҳал қилади. Шунинг учун ҳам бундай танловдан кўпчиликка фойда бўлганини ҳозиргача кўрганимиз йўқ”.\nТўртинчидан, ўзимизнинг мавжуд реал шароитга мос келувчи ўзига хос малака ошириш тизими пайдо бўлади. Келажакда эса вазиятга қараб уни ўзгартириш, такомиллаштириш ва ривожлантириш мумкин. Буни амалга ошириш ҳам қийин эмас. Фундаментал фанлар устозларини четга юбориш ёки ўзимизда уларни ўқитиш учун хорижлик йирик профессор-педагогларни таклиф этиш мумкин.\nМен бу таклифни қарийб 15 йилдан бери СамДУ раҳбарларига, вазирликка, газеталарга юбораман. Унинг бир қисми 7-8 йил олдин услубий масалаларга бағишланган республика конференциясининг материалларида ҳам эълон қилинган. ОЎЮ раҳбарларининг ва вазирликнинг “антеннаси” ҳозиргача фақат юқоридан келган сигналларни қабул қилиш учун созланган, қуйидан келган сигналларни қабул қилиш учун “антенна”нинг сезгирлиги етмайди. Менимча, бунинг ҳам сабаби бор. Энг юқори раҳбариятнинг қуйидан келган сигналларни эшитишга эҳтиёжи, хоҳиши, мойиллиги бўлмаган. Замон ўзгарди “антенна”ларни ҳам ўзгартириш керак”.


Омонатга риоя қилиш мўминлик бурчидир\nКейинги пайтларда кишилар ўртасида имкони бўлатуриб, олган қарзини ўз вақтида қайтармаслик ёки атай белгиланган муддатларни чўзиб юриш ҳолатлари кўзга ташланмоқда. Аслида омонатга бу тарзда хиёнат қилиш мунофиқлик белгисидир.\nАбдуллоҳ ибн Амр ибн Ос (р.а.)дан ривоят қилинишича, Расулуллоҳ (са.а.в.): “Кимда тўрт хислат бўлса, у ҳақиқий мунофиқдир. Демак, кимда мана шу тўртта хислатлардан бирортаси топилса, уни то тарк қилмагунича, унда нифоқлик бордир. Агар омонат берилса, хиёнат қилади. Гапирса, ёлғон сўзлайди. Аҳдлашилса, шартнома тузилса, устидан чиқмайди. Хусуматлашилса, бузуқлик қилади”, деганлар (Имом Бухорий ва Муслим ривоятлари).\n“Мўминлар бир вужуд кабидирлар...”\nМусулмон кишидаги энг гўзал хулқлардан бири ҳам омонатдорлик ва аҳдга вафодир. Аллоҳ таоло бундай марҳамат қилади: “Эй имон келтирганлар! Аллоҳга ва Расулга хиёнат қилмангиз ва (бир-бирингиздаги қўйган) омонатларингизга (ҳам) билиб туриб хиёнат қилмангиз!” (Анфол сураси, 27-оят). Ушбу оятда мўмин бандага икки хил: Аллоҳ таоло ҳузуридаги ва банда олдидаги омонатга хиёнат қилмаслик айтилмоқда.\nҲақ таоло ҳузурида банданинг имон келтириш, намоз, рўза, закот, қодир бўлса, ҳаж амалини бажариш сингари буюк омонатлари бор. Бундан ташқари, мўмин банда зиммасида ер юзини обод қилиш, наслини давом эттириш, жамиятга фойда келтириш, зулм ва разолатни бартараф этиш, турли гуноҳлардан сақланиш ва доимо яхшилик қилиш каби омонатлар ҳам мавжуд.\nБандаларнинг бир-биридаги омонати оиласи, қариндошлари ва барча инсонлар олдидаги ҳақларидир. Оиласи шаънини ҳимоя қилиш, олди-сотди муомалаларида харидорни алдамаслик, келишилган ваъдаларни ўз вақтида адо этиш, бировдан эшитилган сирни сақлай олиш, касб-корда эса ўз зиммасидаги вазифани сидқидилдан бажариш ҳам омонатдорлик ҳисобланади. Ҳар бир имонли киши бирор ишда аҳдлашган бўлса, ваъдасининг устидан чиқиши керак. Омонатга риоя қилиш мўминлик бурчидир.\nМўминлар тўғри йўлда ўзаро бир-бирига кўмаклашади, яхши ишларда шерик, маслаҳатгўй бўлади. Хусусан, зиммасидаги омонатни адо этишда ҳам. Жамият дўсту биродарлик, меҳр-муҳаббат билан мустаҳкамланади. Бирдамлик бор жойда хотиржамлик, фаровонлик юзага келади. Адоват, бўҳтон, зулм, ҳасад каби иллатлар тарқалган жойда эса нифоқ, фитна сингари одамларни, юртни таназзулга бошлайдиган разилликлар авж олади.\nИбн Касир (раҳматуллоҳи алайҳ) айтади: “Мўмин мўмин учун бир-бирини тортиб, суяб турадиган биноларга ўхшайди. Улар қалблари меҳру муҳаббатга лиммо-лим, диллари пок бандалардир. Мўминлар бир вужуд кабидирлар...” Қуръони Каримда ҳам гўзал хислатли мўминлар мақталади: “Улар (мўминлар) омонатларига ва (ўзаро боғлаган) аҳд-паймонларига риоя этувчидирлар” (Муъминун сураси, 8-оят).\n“Ал-Амин”, яъни “омонатдор, ишончли одам”\nПайғамбаримиз умматларига барча ишларда бўлгани каби омонатдорликда ҳам намуна ва ўрнакдирлар. Ул зот омонатни яхши сақлаб, ўз эгасига саломат топшириш борасида ёшлигиданоқ барчанинг эътиборини қозонган ва “ал-Амин”, яъни “омонатдор, ишончли одам” деган сифатни олганлар.\nАбу Саид Худрий (р.а.)дан ривоят қилинишича, Ансорийлар Расулуллоҳ (с.а.в.)дан (нарсалар) сўрашди. У зот (алайҳиссалом) уларга (сўраган нарсаларини) бердилар. Кейин яна сўрашди. Уларга айтганини бердилар. Шундай қилиб ҳузурларидаги бор нарса тугади. Уларга барча нарсани инфоқ қила туриб: “Бирор яхши нарса бўлса, мен сизлардан дариғ тутмайман. Ким (тамадан йироқ бўлиб) ўзини иффатли тутса, Аллоҳ уни офиятда сақлади. Ким ўзини ҳожатсиз қилса, Аллоҳ уни беҳожат қилиб қўяди. Ким бардошли бўлса, Аллоҳ уни ҳақиқий сабрли қилиб қўяди. Кишига сабрдан кўра улуғ ва яхши нарса берилмайди”, дедилар (Имом Бухорий ва Имом Муслим ривояти).\nБарча ишлар каби омонатдорликда ҳам динимиз кўрсатмаларига амал қилсак, жамиятимиздаги ўзаро ишонч, меҳр-оқибат ва ҳамжиҳатлик ортади. Эл-юртнинг қут-баракаси ва файзи зиёда бўлади. Шундай экан, ҳар биримиз зиммамиздаги омонатларни адо этишга ҳаракат қилайлик.\nТошкент шаҳри Юнусобод тумани


Соғлиқни сақлаш вазири Жанубий Кореянинг Ажу университети проректори билан учрашди\nСоғлиқни сақлаш вазири Жанубий Кореянинг Ажу университети проректори билан учрашди Бош сахифа\nПрезидентимиз Шавкат Мирзиёевнинг 2017 йил 22-25 ноябрь кунлари Корея Республикасига расмий ташрифи доирасида икки давлат раҳбарлари ўртасида турли соҳалар, хусусан, соғлиқни сақлаш тизими бўйича ҳам ўзаро манфаатли ҳамкорликни мустаҳкамлаш ва кенгайтириш билан боғлиқ қатор шартномалар имзоланган эди. Ушбу келишувлар доирасида Жанубий Кореянинг тиббиёт олий ўқув юртлари филиал ва клиникаларини юртимизда ташкил этиш бўйича ҳамкорлик битимлари ҳам тузилган.\nШу муносабат билан куни кеча Соғлиқни сақлаш вазири Алишер Шадманов билан Жанубий Кореянинг Ажу университети проректори Лим Жейк ўртасида учрашув бўлиб ўтди. Мулоқот чоғида Ажу университетининг юртимизда филиали ва клиникасини ташкил этиш, уни самарали фаолият юртиши учун зарур шарт-шароитларни яратиш, кадрлар таъминоти бўйича музокаралар олиб борилди.\nМаълумот ўрнида айтиш жоизки, 1973 йилда ташкил этилган Ажу университети нафақат Жанубий Кореяда, балки жаҳонда ҳам нуфузли олий ўқув юртлардан бири ҳисобланади. Йилига 750 нафарга яқин хорижий талабалар ҳам таҳсил оладиган ушбу олий ўқув муассасаси дунёнинг 58 мамлакатининг 200 дан ортиқ таниқли университети билан ҳамкорликни йўлга қўйган. Айни пайтда бу ердаги мавжуд саккизта факультетда — тиббиёт, техника, ахборот технологиялари, юридик, табиий ва гуманитар фанлар ҳамда бизнес йўналишида мутахассислар тайёрланади.\nҲозирги вақтда сайтда: 237та фойдаланувчи